text:
Orð: Terje B. Vestergaard
Lag: The Rose – Bette Midler
Tit nú lyfti hava givið,
hava sagt hvør øðrum ja.
Hjúnarband nú hava bundið,
ferðast saman frá í dag.
Kærleiksband, ið tykkum knýtti,
aldrin sundur slítast skal,
ja, at elska og at æra,
lat tað verða dagligt val.
Lívsleið nýggj í dag er byrjað,
lívskós saman hava sett.
Tá tit heim nú skulu byggja,
lat tað byggja á tann klett,
Hann, sum yvir øllum ræður,
leggið alt í Hansar hond.
Ja, tá tryggur er hvør dagur,
til tit náa himnastrond.
Góði Faðir, vit teg biðja,
hesi tvey varða væl,
so hvønn dag í friði, gleði,
at tey kunnu liva sæl,
og í lívd av tínum krossi,
teirra heim Tú tryggja skal,
Tá á Teg tey vilja byggja,
veit eg, at tey byggja væl.


c: text/html

text:
Óli Mortensen setti í dag nýtt føroyskt met í 200 metra firvaldasvimjing á stuttgeil, tá ið hann í bestu deild á DM fyri lið 2016 svam teinin uppá 2:02.17. Hann átti sjálvur føroyska metið á 2:02.61, frá FM á stuttgeil í mai mánaða. Óli Mortensen er úr Havnar Svimjifelag, men venur og kappast nú við Hovedstadens Svømmeklub í Keypmannahavn, vegna víðari lesnað. Sí úrslitalistan her.
Svimjisamband Føroya
ÍSF-Húsið, Gundadalur 2
Postmoga 1329
FO-110 Tórshavn
Telefon +298 607559
Fax +298 317559
ssf@ssf.fo
Banki: BankNordik 6460 - 1518455
Skrivstovutíð:
Mána- og fríggjadag kl. 9.00-12.00
Stuðlar
Lýsingar
-
Amboð

robotstxt: allowed

filter: keep


text:
Nei, tað er ikki ein nýggjur rættur á Etika, har tey servera lætt ristar lippur í teriyakisós, ella ein nýggj bók í røðini Pit Stop.
Søgan er tann, at í vikuni skrivaði ein stuttligur prædikumaður, ið eisini er prentari, og av teirri orsøk bekennir seg sum varðmann móðurmálsins, um konur, sum liggja við og hjá hvørji aðrari. Á mannamunni eru tær lesbiskar. Men tað verður ikki sagt í hvørkimálinum í landinum, sum ikki er, uttan í Mósebókini. Prædikuprentarin ilskast inn á lagsbrøðurnar í Útvarpinum, sum sambært honum eisini eru varðmenn samfelagsins, og tí ikki burdu havt lisið úr tíðindaskrivi frá LGBT, har skrivað stendur at ”fyrrverandi íslendski forsætisráðharrin, Jóhanna Sigurðardóttir, fór at koma til Føroya „saman við KONU síni.“ Eg stúrsaði við,” sigur prædikuprentarin, sum er av kallkyni.
Hann hevur rætt. Tað skuldi verið konu hennara. Sjálvur hevði eg bara sagt konuni, uttan at heft meg við, hvør átti hana, borðið hon sat við, ella songina, hon lá í.
Tíðindaskrivið frá LGBT, við málsligum kynsfeili, stendur longur niðri á hesum bloggi, sum eftir klokkuni var fyrsti føroyski miðil at bera lebbaratíðindini, har ólavsøkan, heldur enn kynsognin, hvør eigur bøkkin, er í miðdeplinum.
Onnur søgan av somu leiðum, tað er sunnanfyri heimliga nalvan, er, at ein skilagóður málfrøðingur, sum er av kvennkyni, setti nøvn á uppsløg við eini naknari gentu og einum naknum drongi. Ørindini vóru at seta virðilig og vísundalig borðbær nøvn á pissiling og pissikonu, ella murt og fisu, nøvnini eru mong. Men í kliniskari stovnsrøkt á landi skulu hesir báðir likamslutir nú eita pittur og pitta. Havi ikki hoyrt tey fyrr, hesi heitini.
Hví lær og nalvi skulu behalda sítt kristna navn, veit eg ikki. Men millum lær og nalva eru nú pitta og pittur. Stuttlig nýggjyrði, sum kanska fáa eitt undirlív við beinum at ganga á.
Men hvat eitur so likamsopið aftanfyri, haðan mannatrekkur kemur, og tey hava opning?
Ber til at taka orð úr kollektiva málinum, stilla tey á null, og so vinda tey upp á okkurt nýtt sannleiksstøði, sum øll skulu brúka?
Nei, eg bara spyrji innan eg fari at keypa rundstykki. Kanska eita tey okkurt heilt annað í morgun, rundstykkini.


text:
Jobmatch 2008-2015
Jobmatch starvsstevnan er eitt afturvendandi tiltak, sum hevur verið bæði í 2008, 2010, 2011, 2012, 2013, 2014, 2015 og verður nú aftur í 2016.
Jobmatch 2015
Eins og tvey tey undanfarnu árini varð Jobmatch starvsstevnan hildin í Norðurlandahúsinum.
Bæði starvsøkjandi og fyritøkur vóru sera væl nøgd við tiltakið, sum varð hildið millum jóla og nýggjárs í fjør, har met nógvar fyritøkur, stovnar og kommunur luttóku. Eisini vóru nógv vitjandi inni á gólvinum hendan dagin.
Hesar fyritøkur, stovnar og kommunur luttóku á Jobmatch 2015:
Almannaverkið, ALS, Apoteksverkið, Articon, Bakkafrost, BankNordik, Betri Pensjón, Eik, Fiskaaling, Formula, Fróðskaparsetur Føroya, Føroya Tele, Gjaldstovan, Hagstova Føroya, Havsbrún, Heilsufrøðiliga Starvsstovan, Klaksvíkar Kommuna, Knassar, Knud E. Hansen, Landsfyrisitingin, Landssjúkrahúsið, Landsverk, LBF, MFS, Norðoyar Kunningarstova, Ocean Rainforest, Posta, Runavíkar kommuna, Sansir, Sendistovan, SEV, Skyn, SNA, Sunda kommuna, Syntesa, Tórshavnar kommuna, Trygd, Tryggingin, Vinnuhúsið Visit Faroe Islands.
Jobmatch 2014
Fyri áhaldandi at menna og vaksa um Jobmatch tiltakið flutti starvsstevnan í fjør niðan í Norðurlandahúsið. Hetta royndist stak væl, og hava fyrireikararnir tískil valt, at húsið eisini skal verða karmur um Jobmatch 2015, sum í ár verður týsdagin 29. Desember.
Hesar fyritøkur, stovnar og kommunur luttóku á Jobmatch 2014:
Almannaverkið, Arbeiðsloysisskipanin, Bakkafrost, Betri Pensjón, Eik Banki, Eysturkommuna, Fiskaaling, Formula, Fróðskaparsetrið, Føroya Tele, Gjaldstovan, Granskingarráðið, Havsbrún, Heilsufrøðiliga Starvsstovan, Hugskotið, KJ Hydralik, Klaksvíkar kommuna, Knassar, Landsfyrisitingin, Landssjúkrahúsið, Landsverk, NEMA, Ocean Rainforest, Posta, Runavíkar kommuna, Sansir, Sendistovan, Sunda kommuna, Syntesa, Tórshavnar kommuna, Tryggingarfelagið Føroyar, Vinnuhúsið, Visit Faroe Islands, Visit Tórshavn og Vodafone.
Jobmatch 2013
Eins og undanfarin ár varð Jobmatch starvsstevnan hildin niðri á Østrøm.
Bæði starvsøkjandi og fyritøkur vóru sera væl nøgd við tiltakið, sum varð hildið millum jóla og nýggjárs í fjør. Stýrisbólkurin fyri Jobmatch hevur viðgjørt eftirmetingarnar av stevnuni, sum var tann størsta í vavi higartil við 30% fleiri fyritøkum og stovnum og 40% fleiri vitjandi í mun til í árið fyri.
Hesar fyritøkur, stovnar og kommunur luttóku á Jobmatch 2013:
Almannaverkið, Atlantic Airways, Atlantic Petroleum, Bakkafrost, Betri Pensjón, Eik Banki, Elektron, Eysturkommuna, Fiskaaling, Formula, Fróðskaparsetrið, Føroya Tele, Granskingarráðið, Havsbrún, Heilsufrøðiliga Starvsstovan, Klaksvíkar kommuna, Knassar, Knud E. Hansen, Landsfyrisitingin, Landssjúkrahúsið, Landsverk, NEMA, Posta, Runavíkar kommuna, Sansir, Sendistovan, Skansi Offshore, Starv.fo, Taks, Tórshavnar kommuna, Tryggingarfelagið Føroyar, Umhvørvisstovan, og Visit Faroe Islands
Jobmatch 2012
Jobmatch 2012 fylgdi sama leisti sum árið undan, har tiltakið varð hildið í Østrøm.
Fyri at røkka enn fleiri av okkara vitanartilfeingi, sum lesa í og uttanfyri Føroyar varð Jobmatch 2011 starvsstevnan, sum nakað nýtt, hildin í Føroyum. Hetta fyri áhaldandi at viðlíkahalda sambandið við okkara ungu og fyri at fáa hesi til í størri mun at velja Føroyar til, tá tey skulu velja, hvar tey skulu búsetast og arbeiða. Hesin leistur varð endurtikin seinasta ár og nú aftur í 2013.
Tað føroyska samfelagið og vinnan hevur altíð tørv á dugnaligari arbeiðsmegi. Staðfestast kann, at hørð kapping er um hendan málbólk. Útlendskar fyritøkur seta seg javnan í samband við tey lesandi. Tí er umráðandi, at føroyski arbeiðsmarknaðurin við jøvnum millumbilum eisini bjóðar seg fram í hesi kapping.
Sum nakað nýtt á Jobmatch 2012 varð skipað fyri eini kvøldsetu, einum sonevndum”netverkstiltaki”, har røður, kjakfundur og tónleikur vóru á skránni.
Hesar fyritøkur og stovnar luttóku á Jobmatch 2012:
Almannaverkið, Articon, Atlantic Airways, Atlantic Petroleum, Bakkafrost, BankNordik, Elektron, Eystur kommuna, Ferðaráð Føroya, Fiskaaling, Formula, Fróðskaparsetrið, Granskingarráðið, Havsbrún, Landsfyrisitingin, Landssjúkrahúsið, Landsverk, NEMA, Sendistova, Skansi Offshore, Smyril Line, Syntesa, Starv.fo, Tórshavnar kommuna, Umhvørvisstovan.
Jobmatch 2011
Fyri at røkka enn fleiri av okkara vitanartilfeingi, sum lesa í og uttan fyri Føroyar varð Jobmatch 2011 starvsstevnan, sum nakað nýtt, hildin í Føroyum. Hetta fyri áhaldandi at viðlíkahalda sambandið við okkara ungu og fyri at fáa hesi til í størri mun at velja Føroyar til, tá tey skulu velja, hvar tey skulu búsetast og arbeiða.
Eftirmetingin av tiltakinum vísti, at tey vitjandi komu úr øllum heraðshornum – Danmark, Noreg, Ongland, Belgia, Spania, Frakland, Pólland, USA og Kina.
Tað føroyska samfelagið og vinnan hevur altíð tørv á dugnaligari arbeiðsmegi. Staðfestast kann, at hørð kapping er um hendan málbólk. Útlendskar fyritøkur seta seg javnan í samband við tey lesandi. Tí er umráðandi, at føroyski arbeiðsmarknaðurin við jøvnum millumbilum eisini bjóðar seg fram í hesi kapping.
Hesar fyritøkur og stovnar luttóku á Jobmatch 2011:
Articon, Atlantic Airways, Atlantic Petroleum, Bakkafrost, Elektron, Fiskaaling, Føroya Tele, Kunningarstovan í Tórshavn, LBF, Landsfyrisitingin, Landssjúkrahúsið, Landsverk, NEMA, Nærverk/Almannastovan, Sendistovan, Setrið, Simprentis, Starv.fo, Tórshavnar kommuna, Umhvørvisstovan og Vodafone.
Jobmatch 2010
Endamálið við Jobmatch er at skapa og viðlíkahalda samband millum føroyskar fyritøkur og stovnar, lesandi og útbúnar útisetar. Hetta verður gjørt fyri at tryggja framhaldandi vøkstur og menning av tí føroyska samfelagnum.
Fyri áhaldandi at viðlíkahalda sambandið við útisetar og fyri at fáa føroyska útisetan til í størri mun at velja Føroyar, tá hesi skulu velja, hvar tey skulu búsetast og arbeiða, bleiv tiltakið endurtikið á heysti 2010. Tiltakið var tillaga tí búskaparstøðu føroyska samfelagið var í, og var starvsstevnan tí eisini minni í vavi enn í 2008, og luttøkan somuleiðis. Men tiltakið fekk góð umælir.
Hesar fyritøkur og stovnar luttóku á Jobmatch 2010:
Atlantic Airways, Atlantic Petroleum, BankNordik, Bitland, Elektron, Desicion3, Fiskaaling, Formula, Havsbrún, Landsbanki Føroya, Landsfyrisitingin, NEMA, NOTA, Sansir, Simprentis, Starv.fo, Tórshavnar kommuna og Vodafone.
Jobmatch 2008
Í september 2008 fór tann fyrsta Jobmatch starvstevnan av bakkastokki í Keypmannahavn. Yvir 20 ymiskar føroyskar fyritøkur og stovnar luttóku. Nógvir útisetar høvdu leita sær út á Norðurbryggjuna til eitt sokallað JobPrát, har tey fingu høvið til at bjóða seg fram umframt at hoyra, hvat hesar fyritøkur og stovnar høvdu at bjóða.
Jobmatch 2008 var eitt væleydnað tiltak. Hetta vísti eftirmetingin, sum bleiv gjørd í samband við Jobmatch 2008. Hendan vísti, at stórt nøgdsemi var við Jobmatch tiltakið, og fólk hildu seg fáa nógv burturúr. Yvir 90% av teim vitjandi og luttakandi fyritøkum og stovnum hildu, at tiltakið var væl fyriskipað. Heli 19% av teim spurdu fingu ítøkiligt starvstilboð, umframt at fleiri setanir spurdist burturúr tiltakinum. Afturat hesum bleiv samband knýtt millum útisetan og tær føroysku fyritøkurnar og stovnarnar.
Hesar fyritøkur og stovnar luttóku á Jobmatch 2008
Almannastovan, Atlantic Airways, Bitland, Bitland Consulting Group, Elektron, Fiskaaling, Formula, Føroya Banki, Granskingarráðið, Heilsuverkið, Kleking, LBF, Landsbanki Føroya, Landsverk, Miðfyrisitingin, Nema, Nærverk, SamVit, Sansir, Starv.fo og Tórshavnar Kommuna.


text:
Hvítar majrøtir
kr. 35,- fyri kg
Nú er eisini gjørligt at keypa røtir beinleiðis frá okkum. Vit senda røtirnar í sekkum, ið antin viga 10 kg ella 25 kg.
Gæs - Útselt
kr. 130,- fyri kg
Hvørt ár hava vit grýtuklárar gæs til sølu fyri 130,- kr. kilo. Gæsnar viga um 3 kilo og verða tiknar beint úr haganum. Tað merkir at tær eru ikki fitaðar. Hetta hevur við sær ein villari smakk og sterkari hjáanga, tá ið stokt verður.
Neytakjøt - Útselt
kr. 1500,- fyri eskju
Eins og seinasta ár, hava vit ætlanir um at selja neytakjøt, partera og pakka. Hvør eskja vigar 20 kg og verður seld fyri kr 1500,-.
Ræst kjøt - Útselt
kr. 87,- fyri kg
Kiloprísurin fyri ræst kjøt 87,- kr.


text:
Á eykaaðalfundi 11. juli 2017 tóku limirnir í umboðsráðnum hjá Fjølrit avgerð um at fáa Fjølrit at virka aftur. Fyrsta stig er at fáa skil á øllum sáttmálaviðurskiftum við tey, ið brúka tilfar limanna: skúlar, stovnar, arbeiðspláss og onnur, so at viðurlag fyri at avrita og nýta vart tilfar hjá limunum kann rindast sambært galdandi lóg.
Samanumtikið varð mett, at fleiri fyrimunur enn vansar eru nú og her, við at menna Fjølrit heldur enn at gera avtalu við til dømis CopyDan.
Fjølrit hevur, sum er, loyvi úr Mentamálaráðnum at virka sum rættindafelagsskap í samsvari við § 40 stk. 1 í løgtingslóg um upphavsrætt.
Umboðsráðið
er mannað við:
1. Før. myndlistafólk: Ole Wich, formaður
2. Rithøvundafelagið: Kim Simonsen, næstformaður
3. Før. yrkisfotografar: Jørgen Lützen, umboðsráðslimur
4. Før. tónaskøld: Kristian Blak, umboðsráðslimur
5. Før. blaðmannafelag: Beata Samuelsen
6. Føroysk bókaforløg: Jógvan Isaksen
Stjórnin (Starvsnevndin)
er mannað soleiðis:
• Atli K. Petersen, formaður
• Jonhard Mikkelsen, skrivari
• Helle Thede Johansen, kassameistari
Sigmund Poulsen er knýttur at Fjølritum sum løgfrøðiligur ráðgevi.
Fyri framman
Umboðsráðið hevur nú orðað ein arbeiðssetning, sum útgreinar, hvat stjórnin skal arbeiða við og fáa greiðu á, áðrenn kallað verður inn til aðalfundar fyri ársskiftið. Millum annað skal eitt greitt yvirlit yvir fíggjarviðurskifti felagsins fáast til vegar sum skjótast.
Ole Wich, umboðsráðsformaður, fer í næstum at seta seg í samband við limafeløgini at kunna tey nágreiniligari um hetta og á næsta aðalfundi Fjølrits verður nágreiniliga kunnað um øll hesi viðurskifti, sum verða greið til ta tíð.
Arbeitt verður ítøkiliga beint nú við at fáa stovnað samskiftispall umframt eina kunningarsíðu á internetinum. Meiri verður at frætta hesum viðvíkjandi, so skjótt tað er komið í rættlag.
Tórshavn, 19. Juli 2017
Atli K. Petersen, formaður
Jonhard Mikkelsen, skrivari
Helle Thede Johansen, kassameistari
Ole Wich, formaður fyri umboðsráðnum


text:
Tey øvunda Lukas Graham
Lukas Graham sigraði so stórt á Grøn Koncert, at hinir tónleikararnir ivaleyst vórðu grønir av øvund, skrivar ummælari.
Lukas Graham hevði nógv ta bestu framførslun á Grøn Koncert í Valby um vikuskiftið. Tað heldur í øllum førum ummælarin á Ekstrablaðnum Thomas Treo.
Grøn Koncert er tónleikatiltak, har fleiri av fremstu donsku tónleikanøvnunum luttaka.
Ummælarin á Ekstrablaðnum gevur Lukas Graham fimm stjørnur fyri framførsluna og kallar hann stóra sigursharran á konsertini.
- Lukas Graham sigraði so stórt, at hinir tónleikararnir ivaleyst vórðu grønir av øvund, skrivar Thomas Treo.
Ummælarin heldur, at positivu vibratiónirnar sprændu út frá tí unga manninum í undirtroyggini, og hann heldur, at tað er ein fragd at uppliva ein danskanpoppsangara, sum veruliga dugir at syngja.
- Lukas má eiga nakrar milliónir í bankanum, men tað var einki samanlíknað við tað yvirskot, hann hevði í Valbyparkini, skrivar Thomas Treo.
Lukas Graham spælir á Summar Festivalinum, sum verður hildin í døgunum frá 6. til 8. august.


text:
Tekning til hjúnastevnurnar byrjar mánadagin 1. august 2016 kl. 17:00 her á heimasíðuni hjá Zarepta – hjartaliga vælkomin!
Tekning: Trýst her
Hjúnastevnurnar teljast millum tær væl umtóktu legurnar í Zarepta, og aftur í ár verða tær tvær í tali, vikuskiftini 23. til 25. september og 30. september til 2. oktober.
Hesar báðar stevnurnar eru eitt høvi hjá hjúnum at fáa eitt avslappað og hugnaligt vikuskifti burtur frá dagligdegnum og saman við øðrum hjúnum at njóta gott samfelag og uppbyggjandi boðskap úr Orði Guds.
Kostnaður fyri leguna er kr. 1.100,00.


text:
Kjakið um danskt í nýggju miðnámsskúlaskipanini, sum skal koma í gildi 2012, elvdi ikki óvæntað til kensluborið kjak í almenninginum eftir at dansklærarar í miðnámsskúlunum høvdu víst á týdningin lærugreinin hevði fyri alment innlit í norðurlendska og europeiska mentan og sum serliga málslig amboðslærugrein til víðari lestur í Danmark og hinum Norðurlondum. Kjakið snúði seg m.a. um tað árin, sum danska málið hevur og hevur havt á føroyska málið og í hvønn mun danskt framvegis røkir uppgávur, sum av røttum eiga at liggja í móðurmálslærugreinini. Sjálvsagt er hetta kjak ein leivd frá einari danskari skúlaskipan, har føroyskt bæði sum undirvísingarmál og lærugrein hevur stríðst fyri tilverurættinum, sum er sjálvsagdur hjá móðurmálinum í tjóðarstatum. Hetta átti at verið ein farin tíð, tí eingin ivi er nú á døgum um, at høvuðsmálið og móðurmálið í skúlaverkinum er føroyskt. Tað, sum vit ikki hava havt rygg og dirvi at gera, er at seta orð á, hvørja støðu og hvønn leiklut danskt hevur, nú tað ikki longur er móðurmál ella røkir móðurmálsuppgávur í skúlaverkinum.
Norðurlendska dimensiónin
Enskt er vísindamálið og altjóða samskiftismálið í altjóðagjørda heiminum, eingin ivi um tað, men enskt er eisini undirhaldsmálið og gerandis samskiftismálið í talgildu rúmdini og óítøkiliga tykisheiminum. Spøl, filmar, undirhald og tíðindi, sum ungdómurin og uppvaksandi ættarliðið sum heild kemur í samband við á øðrum vitanar-, upplýsings- og læringspallum enn í skúlanum, er antin á enskum ella á donskum.
Enskt er eitt stórt mál og við tí fær tað eisini ovurstórt vald, bæði tí tað er so stórt, men eisini tí tað er rúmsátt og inkluderandi. Ung fólk í Føroyum tosa sum størstu sjálvfylgju enskt sínámillum. Hvat slag av enskum og dygdina á tí havi eg ikki møguleika at gera nakran úrskurð um, men eingin ivi er um, at enskt liggur ómetaliga frammarlaga í málvitskuni hjá unga ættarliðnum.
Enskt er við síni støðu sum samskiftismiðil, bæði á gerandisplani og á vísindaplani, í stórum pørtum av heiminum við til at troka tjóðarmálini til viks, serliga tá ið talan er um ungdómsmentan og vísindamál.
Lars S. Vikør professari í skandinaviskari málfrøði á lærda háskúlanum í Oslo spáar í sambandi við ta stóru angloamerikansku ávirkanina á ávís máløki, t.d. innan náttúruvísindi, tøkni, handilslív og ungdómsmentan, at tjóðarmálini eru í vanda at gerast annaðmál í mun til enskt. Vikør spáar somuleiðis, at í sambandinum millum ES og tjóðarmálini kunnu tjóðarmálini koma at fáa somu lagnu sum málførini, at tey einans kunnu brúkast privat og í siðvandnari mentan.
Danskt í almenna rúminum
Danskt er siðvenjuliga tætt knýtt at talumálinum, lættisoppalestri og undirhaldi, t.v.s. at breiða fjøldin hevur verið stórliga ávirkað av donskum gjøgnum viku- og mánaðarbløð og undirtekstir í filmi o.ø. Orð sum “lepastift”, “hygieina”, “menstrasjón”, “graviditetur” eru góð dømi um, at kvinnur hava sítt intimmál úr donskum vikubløðum ella danskmæltum heilsu- og læknabókum. Sjálvt um summi orð av hesum slagi hava sín uppruna í latíni ella øðrum fjarskotnum málum, so verður føroyski málbrúkarin kunnaður við tey umvegis danskt og í dag í størri og størri mun gjøgnum enskt. Vit sleppa ikki undan teirri sannroynd, at danskt hevur ómetaliga stóra ávirkan á føroyska málbrúkaran gjøgnum fak- og lættisoppalesnað, og tað hevur ómetaliga stóra ávirkan á talumálið og er við til at skapa eina gjógv og eina andsøgn millum talu- og skriftmálið. Vit, sum undirvísa í føroyskum, standa altíð í teirri tvístøðu: skulu vit loyva tí hálvdanska ella hálvenska at gerast part av skrivaðum føroyskum ella skulu vit vísa á føroysku orðini fyri tey útlendsku og lúka tey úr skrivaða tekstinum, tá ið vit rætta. Hetta er ein trupul støða at vera í og heldur ikki altíð so løtt støða at vera í, tí við at lúka øll gerandis fremmandaorð út úr málinum hjá ungfólki og koma við føroyskum orðum ístaðin, sum tey kanska ongantíð hava hoyrt áður og sum tey als ikki vita hvat týða, tí tey ongantíð síggja tey í teimum tekstum og tí máli, sum tey lesa og hoyra mest, krevur mangan góðar grundgevingar og nógvar frágreiðingar, og tá fer frálæran einans at snúgva seg um orð. Tað fær álvarsligar avleiðingar fyri fakliga innihaldið og uppgávan hjá føroyskum sum ein almennandi lærugrein verður misrøkt.
Tá ið lærubøkur og lærarar heldur ikki brúka onnur orð enn tey fremmandu, seta vit uppvaksandi ættarliðið í eina ómetaliga ringa støðu. Í eygleiðing og í samskifti við ung kemur greitt til sjóndar ein tvístøða millum at varðveita tað føroyska málið í einum “reinum” og upprunaligur formi og at brúka eitt mál, sum tey kenna seg aftur í, bæði í nærumhvørvinum og í mongum undirvísingarsamanhangum.
Í spurnakanning frá 2004 svara 56 % av næmingunum í 3.s., at brúkið av fremmandaorðum er í lagi sum tað er, t.v.s. at tey ikki meta fremmand mál sum eina hóttan móti føroyskum í sær sjálvum. Tá ið tey verða spurd um grótføroyskt, svara góð 20%, at tað er neyðugt fyri føroyska málið og nøkur fleiri svara, at tað ger føroyskt til eina avbjóðing. Samstundis sum eitt stórt tal metir grótføroyskt, sum næmingarnir sjálvir kalla tað, sum neyðugt fyri varðveitslu av føroyskum.
Innihaldsfylla danskt til egnan tørv og nyttu
Nú føroyskt er vorðið viðurkent at geva atgongd til hægri lesnað í Danmark, er kravið til danskt sum kravd lærugrein ikki neyðugt, um tú skalt søkja víðari lesnað har og í øðrum Norðurlondum. Hetta ber í sær, at vit fyri fyrstu ferð í føroyskari skúlasøgu hava høvi til at seta okkum niður og finna fram til, hvønn tørv vit skulu nøkta og hvørja nyttu vit skulu hava burtur úr donskum. Hetta krevur grundleggjandi, at vit taka stigið og gera danskt til fremmandamál ella grannamál í skúlaskipan okkara, tí í verandi líki er danskt ein innanholað móðurmálslærugrein í skúlanum í Føroyum og hetta er sjálvsagt beinleiðis leivd frá tí danska skúlanum, sum varð settur á stovn í Føroyum við Provosorisk reglement í 1845 og sum fekk sína stóru útbreiðslu um aldaskiftið 1900. Fyri at gera eina langa søgu stutta, so snúði stórur partur av tjóðskaparstríðnum seg um støðuna hjá føroyskum í skúlaverkinum, serliga eftir at § 7 frá 1912 varð sett í gildi, sum bannaði føroyskum sum undirvísingarmáli.
Føroyskt og aðrar lærugreinir
Ein stórur trupulleiki hjá føroyskum máli er, at so stórur partur av akademiska almenninum hevur sín fakliga førleika á einum fremmandum máli. Nógvir føroyskir akademikarar eru ikki fulltryggir í at brúka málið, hvørki í almennum kjaki ella í teirra fakliga brúki. Serliga í skrift ger hesin veruleiki seg galdandi og úrslitið er, at hesi fólk mangan brúka nógvar kreftir uppá at vísa á, hvussu ómøguligt føroyskt er at brúka og at gjógvin er so stór millum talu- og skriftmálið. Eingin setur seg niður og hugleiðir um, hví so er og enn og minni gera flestu teirra nakað við tað. Tá ið tey koma í fjølmiðlarnar við sínum tonkum ella úttala seg fakliga, er tað á einum jánkasligum og óbúnum blandingsmáli, sum ger at teirra fakligi førleiki als ikki kemur til sín rætt. Úrslitið er, at føroyskt fakmál er fátæksligt á øllum økjum – uttan á teimum økjum, har hægri lestur á fakøkinum er á Fróðskaparsetrinum.
Á miðnámsskúlaøkinum er føroyskt einans umboðað í føroyskum og bara lutvíst í øðrum lærugreinum. Hetta gevur føroyskum eina veika støðu, bæði sum mentanarbera og vitanarmiðlara, og tað setur føroysklærugreinina í ta støðu, at hon lættliga fær leiklutin at vera varðveitandi og afturhaldssinnað, tí óttin fyri, at føroyska málið skal fara fyri bakka, er ein týðandi diskursur í føroysklærugreinini.
Nýtsla av orðabók og serkunnleika
Tað er ein løgin fatan millum føroyskar málbrúkarar, at tú bara skalt brúka tann partin av málinum, sum tú ert kunnað/ur við heimanífrá ella hittir í gerandisdegnum. At hyggja í eina orðabók ella spyrja seg fyri, hvussu okkurt skal orðast ella fatast, liggur uttan fyri tað, sum eigur heimarætt í teirra føroyska máli, tí er illviljin so sjónskur og ofta aggressivur, tá ið orð og málburðir koma fyri, sum ikki hoyra til gerandismál málbrúkans. At hjúkla um málið, at finna sín egna stíl og tilvitið um ymsar stíllegur stendur sera veikt í tilvitinum hjá føroyska málbrúkaranum. Henda fatan av føroyskum er ógvuliga inngrógvin og er eftir mínum tykki grundað á, at føroyskt so seint í tíðini er stovnsgjørt í skúlaverki okkara. Tískil hevur eingin lærdómsdiskursur verið knýttur at málinum. Ein tann fremsta stevnan hjá Fróðskaparfelagnum (stovnað 1952) var at skapa eitt føroyskt vísindamál. Tað er heilt greitt, at føroyskt sum vísindamál var ein tjóðarbyggingarætlan, sum endaði við, at Fróðskaparsetur Føroya varð sett á stovn í 1965, og við tí var grundarlag lagt undir føroyskt sum vísindamál, men fáu útboðini og fáu fakøkini, sum hava verið umboðað á Fróðskaparsetrinum, hava havt við sær, at flestu føroysku akademikarar framvegis hava danskt/enskt sum lærdóms- og lærumál. Annað er, at enskt er í ferð við at gerast lærubóka- og undirvísingarmál á flestu lærdum skúlum í grannalondum okkara, og við hesum hava tjóðarmálini tapt stríðið sum mentamál, tí akademiska málið og akademiskt samskifti alt meira verður enskt.


text:
Hetta er ein reyð krabbabók í røðini um...
Hetta er ein reyð krabbabók í røðini um Alva, sum dámar so væl fótbólt
Reyður krabbi um Alva, sum dámr so væl ...
Reyður krabbi um Alva, sum dámr so væl fótbólt
Ein søga um Hera, sum hevur eina leysa ...
Ein søga um Hera, sum hevur eina leysa tonn
Sjúrður og Ólavur sparka fótbólt á sama...
Sjúrður og Ólavur sparka fótbólt á sama liði
Lættlesibók í røðini Krabbabøkur Ból...
Lættlesibók í røðini Krabbabøkur Bólkur 2 - appilsingulur krabbi
Gutti er og vitjar Emmu. Hann hevur ...
Gutti er og vitjar Emmu. Hann hevur eina bók við sær, sum eitur Hin hvíta hondin. Hetta er ein spenningssøga
Ida er og vitjar ommu sína
Ida er og vitjar ommu sína
Á. dett hundalív! Hví kunnu hundar ikki...
Á. dett hundalív! Hví kunnu hundar ikki sleppa at svimja í svimjihallum? Ein skemtilig appilsinlitt krabbabók
Ein krabbabók um at spæla í kavanum
Ein krabbabók um at spæla í kavanum


text:
In: Hugleiðingar28 May 2014
Eg haldi, at tað er eitt sindur synd í løgmanni. Hann veit væl, at við at stuðla Jørgen í tollmálinum, so skaðar hann sítt trúvirði uppaftur meira, og styggir uppaftur fleiri sambandsveljarar frá sær.
Sambandsveljarin er í stóran mun hampafólk, og hevur tí ikki líka lætt, sum fólkafloksveljarin, við at góðtaka tílíkan atburð frá einum landsstýrismanni.
Men samstundis trúgvi eg veruliga ikki , at Kaj Leo sjálvur heldur, at Jørgen skal frá. Hetta er eitt gamalt mál, og hann var nokkso virkisfúsur, raskur og alt hatta har, og tað gerst ikki við, um hann leyg í januar, hann leyg um okkurt gamalt.
Trupulleikin er, at Kaj Leo als ikki skilur størra problematikkin við áliti á politisku skipanina. Hann sigur sjálvur við in.fo í dag, at inflasjón er farin í orðið “álit”. Áhugavert poeng, ið sigur meira um løgmann enn um hetta málið.
Samstundis byrja sambandstingmenn (ja, higartil bara menn) at vísa tenn. Hetta eru tingmenn, sum skilja problematikkin við áliti, og eisini vita, hvat hetta ger við teirra flokk og teirra veljarar.
Helgi Abrahamsen, ið eg ikki eri samdur við í nógvum málum, men sum tykist at vera ein maður drivnin av sannføringum heldur enn valdsgreði, segði tað sera væl við Kringvarpið í gjár:
“Í longdini verður tað keðiligt at dálka sær fingrarnar við at vaska øðrum. Tað vilja vit ikki standa model til í longdini”.
Hetta er Helgi neyvan øssemallur um at halda. Eitt nú hevur býráðslimurin Anfinn Brekkstein umleið somu fatan, og Lisbeth L. Petersen, nevndi hetta málið, sum eitt av teimum, ið fekk fyrrverandi løgmanskandidatin hjá Sambandinum at melda seg úr flokkinum.
Kaj Leo veit eisini, at koyrir hann Jørgen heim, so setur Fólkaflokkurin ivaleyst fram misálit á Løgmann. Jørgen stendur so eftir sum pínslaváttur, júst sum Kallsberg gjørdi, tá hann varð fangaður í kreativari bókføring. Og tað einasta sum fólkafloksfólk dáma betur enn virkisfýsni, eru pínslaváttar.
Sambandsflokkurin og serliga Kaj Leo stendur harafturímóti uppaftur veikari. Tí flokkurin skal út til eitt val, við sera lágari undirtøku og eftir at hava ført fólkaflokspolitikk í nógv harrans ár.
Nei, tað er ikki nemt at vera Kaj. Men við eini løgmansløn, so nýtist starvið heldur ikki at vera nemt, og í síðsta enda er tað Kaj, sum bestemmar. Men fyri Helga, Bárð, Jóhan, Reimund og Eivin, umframt møguliga onkran annan, sum skilur problematikkin til fulnar, so er hetta sku ikki serliga nemt.
Hvat skulu tey gera, kunnu tey bukka seg niður enn einaferð, og kunnu tey fara til val, við Kaj Leo sum frontfiguri, ella er hetta síðsti dropin, ið ger hann ov dálkaðan til at vera oddamaður fyri ein hampiligan flokk, ein flokk sum ikki longur orkar at dálka sær fingrarnar av at vaska øðrum.
Hetta er heimasíðan hjá Niels Una Dam, her vera ummæli og annar tekstur hjá mær at finna. Hetta er ikki ein tíðindasíða, so dagføringin verður ivaleyst so sum so


text:
Skrivstovufólk til Vørn/Fiskiveiðieftirlitið
Skrivað hevur Vørn / Fiskiveiðieftirlitið 15.06.2017 - 23:19
Søkt verður eftir skrivstovufólki til Vørn/Fiskiveiðieftirlitið, at byrja sum skjótast.
Ert tú fyrikomandi og løtt/lættur at samstarva við og hevur lætt við at taka við nýggjum avbjóðingum, ert tú rætti persónurin til starvið.
Starvið fevnir m.a. um hesar uppgávur:
- Telefonmóttøka
- Journalisering við 360
- Avgreiðsla av fiskiloyvum
- Eftirlit við VMS (Eftirlit við skipaknattstøðum)
- Umsiting av fiskidøgum/kvotum
- Annað fyrifallandi skrivstovuarbeiði
Førleikakrøv:
- Skrivstovuútbúgving, HH ella aðra líknandi viðkomandi útbúgving
- Góðan førleika, at samskifta á føroyskum og norðurlendskum.
- Góð samstarvsevnir.
Setanartreytir:
Starvsheitið er Skrivstovufólk
Starvið er lønt sambært sáttmála millum Starvsmannafelagið og Fíggjarmálaráðið. Starvið er fulltíðarstarv.
Umsóknarfreist: 7. juni 2017.
Les meira um starvið og send umsókn á netinum á starvsportal.fo


text:
Grøni bólkur hjá Vágs kommunu hevur nú fingið til vega bingju, sum er upp á bingjuplássinum (ruskplássini) í Vági til endurnytslua av tí, sum er ov gott at beina burtur.
Bingjan er ætlað til lutir, sum eru ov góðir at beina burtur, og sum onnur kundu fingið gleði av.
Bingjan er opin somu upplatingartíðir sum bingjuplássi, og skal brúkast í samráð við umsjónarfólkið á staðnum. Lutir, t.d. ting, møblar o.l., sum verða mett at kunna brúkast, verða goymd í bingjuni í 2 vikur. Aftaná 2 vikur verða hesi burturbeind av starvsfólkinum á umhvørvisplássinum.
Lutirnar, sum verða settir í bingjuna, eru fólk vælkomin at fáa sær heim við. Tað kemur meira enn so fyri at góðir lutir fara burtur saman við ruskinum, og eisini lutir, sum bert krevja smávegis ábøtur. Hesir kunnu onnur nú fáa gleði av.
Bingjan er partur av átøkunum hjá Grøna bólki hjá Vágs kommunu, sum hevur til endamáls at arbeiða við burðardygd og umhvørvisvernd, og at tilvita borgarirnir um hvat hvør einstakur kann gera fyri umhvørvi.


text:
Steintór Rasmussen er lærari og tónleikari, føddur í 1960 og býr í Klaksvík.
Hann hevur í nógv ár spælt við bólkinum Frændum. Hann er eisini kendur sum sangskrivari í Kulum rótum og sum fyriskipari av Summarfestivalinum í Klaksvík.
Hann hevur skrivað krimigátur, sum hava verið at hoyrt í Útvarpi Føroya, og sum hava verið i barnablaðnum Strok.
Útgávur:
2005 Kular røtur
2006 Svartideyði í Svartadeyða og aðrar spøkilsissøgur
2007 Lykilin í Míni jólabók
2008 Tey heitu jólini í Míni jólabók
2010 Ein fríður huldudrongur í Míni jólabók
2012 Í føðingardag jólaaftan í Míni jólabók
2013 Ræðusøga í Míni jólabók
Heiður:
2006 Barnavókavirðisløn M.A.Jacobsens fyri Kular røtur
Heimasíða:


text:
Ingi Samuelsen
18.06.2017 - 11:20
Tíðindi > Uttanlands > Vanlukkur
Líkini av sjey sjómonnum frá amerikanska herflotaskipinum USS Fitzgerald, eru nú funnin, sigur amerikanski flotin.
Sjey mans vórðu saknaðir eftir at amerikanska herskipið leygarnáttina rendi á eitt bingjuskip frá Filipsoyggjum, umleið 100 kilometrar frá Japansku strondini.
Japanskir miðlar skriva, at líkini av teimum sjey monnunum nú eru funnin. Sambært einum boðum frá amerikanska herflotanum, eru líkini flutt á eitt sjúkrahús, har tey nú skulu eyðmerkjast.
Tríggir persónar vórðu fluttir av amerikanska herskipinum við skaðum, teirra millum var ein yvirmaður. Tey vóru tó uttan fyri lívsvanda, tá tey komu á sjúkrahús, skrivar Reuters.
Skipið sigldi móti japanskari havn, meðan leitingin av teimum horvnu monnunum helt fram. Í dag eydnaðist tað kavarum at fáa atgongd til fleiri rúm í skipinum, ið fyltust við sjógvi av samanstoytinum, og tað var her, tey funnu líkini av sjómonnunum.
Enn er óvist hví samanstoyturin hendi.
USS Fitzgerald fekk stóran skaða á stýriborðssíðu, bæði omaná og undir vatnganginum. Reuters skrivar einki um, hvat hendi við filipinska farmaskipinum.


text:
Hevur tú hug at hitta hin føroyska nestor í nútíðar matlist, Leif Sørensen, so er høvið í summargrønu Hoydølum beint nú. Gakk tær niðan við Hoydalsá eitt summarkvøld, og minst til at bíleggja pláss.
Fram við ánni sært tú ross og veðrar á heimabiti, og tú kennir nýsligið gras stinga hásummarsliga upp í nasarnar.
Heilt nágreiniliga er tað á gamla Sanatoriinum í núverandi matstovuni hjá studentaskúlanum, sum í heyst hevur fýrs ár á baki. Nú gongur studentaskúlin móti eini nýggjari framtíð, ið ikki er tað, hon hevur verið, úti í Marknagili undir heitinum Glasir.
Alt samalt á kostdeildini í Hoydølum, har eg búði undir stuttligum, men avgjørt ivasomum umstøðum mitt í hálvfjerðsunum. Tá var hægsta gastronomiska uppliving remuláta og stoktur leykur omaná speigupylsu. Jú, transition er sannuliga orðið.
Leif greiðir frá um matskránna, sum til seinastu løtu er merkt av transition, á føroyskum og útlendskum, alt eftir hvørjir gestir eru til staðar.
Fyrst er ein ráki av sjampus við Braastad konjak og einum brúnum sukurmola á botninum, ið er dyppaður í Angustura.
Leif greiðir frá um norðurlendska matmanifestið, sum hann orðaði í 2004 saman við Gunnduri Fossdal og tíggju øðrum norðurlendskum matsveinum av guddómliga slagnum, ið samdust um tey Tíggju Gastronomisku boðini. Størsta sannkenningin var at viðurkenna rávørur úr egnum umhvørvi, sum higartil høvdu havt lítla tign og enn minni atgongd til føroyska køkin. Leif fór undir altjóða matstovuna Gourmet og Gunndur stóð fyri Glasstovuni á Hotel Føroyum. Tá Gourmet stongdi, helt Leif fram á hotellinum, sum í 2011 skapti eitt nýtt matstovukonsept við navninum KOKS. Hetta summarkvøldið í ólavsøkuvikuni í 2017 er Leivur Ejdesgaard kokkur saman við Leif.
Millum kviku, vitandi og tænastusinnaðu tænararnar, sum øll eru í søguligum Gourmetfyriklæði, er filmstjørnan Renata úr Skúgvoy.
Brellbitin, eftir niðurundirkastið, sum var ein mettaður sjampusráki, er ein summarslig litsymfoni við royktum laksi, ið er veiddur á tráðu, kvadradiskt miksaður við víndrúvu, brendum osti, salati og kulottukrotum.
Fyrsti rættur eftir skránni er dunnuduxelles við snerktum breyði, serverað í Philadeplhia pakka. Transition er aftur orðið.
Annar rættur er so áhugaverdur, at eg má drýggja mær hann í tveimum fotovinklum. Tað er ráur toskur malin í hakkara, sum vit vanliga bara kenna frá kjøti. Men í hesum hakkara hevur einki annað enn fiskur verið malin. Uppí eru lagdar rækjur og grønt, og alt er so kalt og ríkt av smakki, at tú hómar endaleysar strendur og varislig aldubrot afturvið, kjølfest við einum perlandi glasi av hvítum natúrvíni. Transition heilt til sjóvarmálan.
Næsti rættur er í mínum eygum og smakki beint fram russiskur. Tað er ein sjáldsama vælsmakkandi borðiskur við spískkáli, ja spískkáli og ongum kjøti. Transition is the word.
So nærkast vit okkum høvuðsrættinum, sum má biða eina løtu, tí hesin er ikki minni áhugaverdur. Tað er scombrus, makrelur, ið eisini er navnið á frystifarmaskipinum úr Havn, sum lastar førningin úr russiska bátinum á Skálafjørðinum, og ber navnið yvir øllum á okkara leiðum, Scombrus.
Makrelurin hjá Leif og Leivi er stoktur, og verður borðreiddur við ertramorli og grønkáli. Afturvið er nýggja Nummar Tvey ølin hjá Okkara. Havi roynt steiktan makrel fyrr í Áarstovu, og skilji ikki, at hesin frálíki fiskur ikki verður royndur meir í gastronmiskum høpi. Hetta er jú fólksins sanna ogn at fáa undir góman.
So fer at líða so mikið út á kvøldið, at nú eru stundir til ein myrkan náttklubbarætt. Tað er høvuðsrætturin, ið er nakað so prosaiskt sum riv av svíni, baðað í soð og borðreitt við rótfruktum. Afturvið er gott spanskt reyðvín. Í hesum stuttliga pop up konteksti er hetta ein bæði hóskiligur og stuttligur høvuðsrættur á drúgvu máltíðini, ið varir frá klokkan sjey til á midnátt.
So er at leggja svalligt lok omaná við rabarbu, hvonn og jogurt - og kaffi avec, innan gingið verður úr Hoydølum oman í fríggingarmyrku Havnina. Vit eru samd um, at hetta er heilt insane á Insanetorium á Sanatoriivegum. Vilt tú seta tenninar í eina summarsliga, søguliga, stuttliga og smakkríka uppliving um ólavsøkutíð, so er at royna kostdeildina í Hoydølum. Tað er so vist og satt. Væl gagnist!


text:
Grønur vøxtur
Grønur vøxtur og avvøxtur eru politiskar agendair og ikki búskaparfrøðilig alternativ. Mær vitandi býr einki alternativt uppskot um búskaparfrøði undir hesum heitum. Haðani eru ikki komin nøkur skila alternativ til grundvøllin í búskaparfrøði, so sum teoriirnar um marknaðir, arbeiði, kapital, prísáseting, altjóða handil, vælferð, hitt almenna ella búskaparvøxtur.
Í dag fekk eg avbjóðandi spurningin, um ”degrowth” (vit kalla tað avvøxtur) ikki kundi koma í staðin fyri búskaparvøxtur.
Fremst av øllum má eg viðganga, at eg veit millum lítið og einki um ”green growth” ella ”degrowth”. Eg kenni tey bara frá heitunum sjálvum og onkrum populergreinum, sum eg helt meg skilja – men hvør veit? Tí tá hesi heitini síðani fleiri ferðir eru borin sum gløðandi brandar inn á gáttina hjá búskaparfrøðini, so skilji eg púrt einki.
Orsøkin man vera tann misfatan, at grønur vøxtur og avvøxtur hava nakað substansielt við búskaparfrøði at gera. Tað hava tey ikki. Tað einasta talan kann verða um, eru onkur illgrundað álop á búskaparfrøði frá fólki, sum svørja til grønan vøxtur og avvøxtur.
Grønur vøxtur og avvøxtur eru politiskar agendair og ikki búskaparfrøðilig alternativ. Mær vitandi býr einki alternativt uppskot um búskaparfrøði undir hesum heitum. Haðani er ikki komin alternativ til grundvøllin í búskaparfrøði, so sum teoriirnar um marknaðir, arbeiði, kapital, prísáseting, altjóða handil, vælferð, hitt almenna ella búskaparvøxtur.
Búskaparfrøði viðger vøxtur positivt í royndini at finna orsakir til vøxturin og mangan bara assosieringar hjá staðfesta vøxtrinum við aðrar variablar, so sum íløgur, vitan, institusjónir osfr.
Búskaparfrøði hevur onga normativa tilgongd til vøxtur sum fenomeðn. Vit vita at tann vøxtur, sum verið hevur, er materiella grundarlagið undir tí mannasamfelag, vit í dag hava, við øllum teimum herligheitum og fortreðiligheitum, sum til eru: vit liva longur, eru minni sjúk, vita meira, hava minni strævin lív, misjavnur komfortabilitetur, summi eta meira og eru feitari, onnur svølta og líða neyð av ymsum slagi, vit kunnu spreingja jørðina túsund ferðir í petti, ferðast til mánan og so mangt annað.
Fyri frøðiliga partin av búskapi ber saktans til at taka avgerð um at vera vegan ella LCHF (sum eg rondi at vera ;-)), at gevast við atomkraft, at seta mark fyri útláti av CO2 og sloyfa mánaferðirnar. No problem.
Búskaparfrøði mælir ikki til størri ella minni brúk av náttúrutilfeinginum. Tvørtur ímóti er kjarnin í búskaparfrøði ein stremban eftir at fáa sum mest gagn burtur úr hvørjum arbeiðstíma, hvørjari krónu av kapitali og hvørjum kubikki av náttúrutilfeingi. Ikki eitt einasta orð um hvussu nógvar arbeiðstímar, kapital ella náttúrutilfeingi, vit skulu brúka – men bara at fáa so nógv mannagagn burtur úr hvørji av teimum eindunum, sum vit politiskt ella marknaðarliga avgera at brúka.
Tí búskaparfrøði er frøðin um skilabestu nýtsluna av avmarkaðum tilfeingi – og hetta er orsøkin til okkara tilmæli um at í mest møguligan mun at brúka marknaðin til at býta tilfeingið millum brúkararnar av tí. Her skiljast vegirnir hjá búskaparfrøðingum og so mongum øðrum (hóast hetta framvegis einki hevur at gera við nøgdina av tilfeingi, sum brúkt verður).
Subscribe to: Post Comments (Atom)


text:
Svimjikappingin ´Klaksvík National 2008´ fór sera væl eydnað aftur um bak og tað fyrsta, sum varð sligið fast, eftir at ´lok´ varð lagt á… varð at HON VERÐUR AFTUR.
Nógv orka varð løgd í at fyriskipa eina stórsligna og áskoðaravinarliga svimjikapping leygardagin. Við innleiðandi umfari og eini finalu merkta av ljós- og dj-showi, inn-marchi, setan, replay á stórskíggja og øðrum, var ein yvirhøvur spentur uppá, um hetta kundi lata seg gera í okkara smáu korum, men nú verður sæð fram ímóti at gera kappingina enn størri til næstu ferð og við størri breidd av kappingum… evt. eisini til at kalla hana INTER-nationala.
Kappingin varð býtt upp í tríggjar aldursbólkar fyrst at kappast innleiðandi um finaluplássini og síðan um heiðursmerkjaplássini seinni út á kvøldið. Vinningarnir hesaferð vóru eitt sindur øðrvísi, enn vit áður hava verið von við. Gávukekkar og -kort vóru latin, umframt heiðursmerkir og steyp.
Svimjikappingin varð merkt av, at einans varð svomið á teimum fýra 50 metrunum, firvalda-, rygg-, bringu- og frísvimjing, umframt liðsvimjingini. Longu í innleiðandi umfarinum sóust fleiri av svimjarunum burturúr og at hava gjørt tað gott til venjing uppá tað seinasta.
Seks svimjifeløg luttóku til kappingina, har Fuglafjarðar svimjifelag gjørdist suvereni vinnarin við heili 17 fyrsta plássum. Jóhann Heðinson, sum áður er tikin uppá tunguna, gjørdi tað gott fyri fuglfirðingarnar enn einaferð og týðiliga sæst, at hann hevur framtíðina fyri sær. Hildur á Fløtti gjørdi eisini sín part fyri felagið og gjørdist hon, saman við Biritu Debes úr Flot, mest vinnandi svimjari hjá gentum.
Pauli Ø. Mohr, FS, hevur havt stóra framgongd í síni roynd eftir føroyska metininum í 50 m. frí. Til HS-stevnuna fyri stuttari tíð síðan, svam hann eina framúr góða tíð á 0.24.08 og vóru øll serliga spent leygardagin, hvat hann fór at finna uppá at gera við hetta. Kristian Olsen, met-havari, sum ikki hevur verið við í svimjing síðan oyggjaleikirnar í fjørð summar, vildi ikki óavbjóðað standa til og stillaði tí upp fyri Ægir í somu grein. Hetta gjørdist ein sera spennandi kapping. Lið um lið, har eingin munur sást á kappingarneytunum, komu teir á mál við júst somu tíð…0.24.64 og sluppu á deila fyrsta plássið ímillum sín.
Ein sera væleydnað og góð kapping, sum øll vórðu væl nøgd við. Skjótastu svimjararnir í Føroyum samlaðir at gera sítt til fyri spenning, avbjóðing og vinarliga.
Heiðursmerkjabýtið


text:
Í kvøld verður grindafilmurin hjá skotska Mike Day The Islands and the Whales frumsýndur á altjóða filmstevnuni í Edinburgh, sum í ár hevur 70 ár á baki, og er elsta filmstevna á okkara leiðum. Hetta er fyrsta sýning í Evropa. Omanfyri sæst, hvussu filmurin verður lýstur í prentaðu skránni. Filmurin er bretskt amerikanskt danskur. Niðast í skránni stendur við ávarandi feitum stavum, at filmurin inniheldur dokumenterandi myndir av djóraveiðu og slakti. Løgið, at tað sama ikki verður upplýst, tá vit ganga inn í McDonalds og Burger King at keypa ein burgara hinumegin vegin. Vóru eingi dýr dripin tá? Hvør umsitur selektivu upplýsingarskylduna, tá filmar enda og siga, at eingi dýr vórðu pínd, tá hesin og hasin filmur vórðu gjørdir og sýndir? Ella er tað bara ein spurningur um makt hjá altjóða lobbyistum at verða sæddir, krevja limagjald og lata eyguni aftur fyri rest?
Og tá eg hyggi út a vágna í morgun eri eg sannførdur um, at so er. Einki samband er millum náttúru og tøkni, tað reina og tað skitna. Í mong ár hevur orðið pristine verið brúkt um fisk úr heimsins reinasta havi. Tað er sjálvandi okkara, hóast eg neyvan havi nakra trygd fyri, at fiskurin ikki er keyptur úr øðrum sjógvi. Aftur í ár liggur tóma gasstangaskipið Artic Lady úr Hammerfest fyri ýla á heimsins flottasta firði og osar útlát til onga himmalsins nyttu annað enn at spara pengar hjá eini fleirtjoða fyritøku. Vónandi verður Co2 útlatið, sum nú er føroyskt, goymt hjá avvarandi myndugleika, nú bukkevald ikki er til longur og alt er so reint, sum tað eigur at vera í einum eksemplariskum valári. Ná, nú fari eg aftur til arbeiðis.
Heystgreinin til Alt For Damerne um blómubindaran Reinicke er liðug, og undirvísingarliga síðan um amerikanska forsetavalið bíðar fyri framman. Tað valið verður sama dag sum okkara egna kommunval, tann 8. november. Haldi, at valfepurin er longu farin at gera um seg. Serliga downtown Tórshavn við skúlum, apotekum og skeilettum. Men her er arbeiðsborðið henda góðveðursdag í smuttholinum.


text:
Hann var føddur 5/12-1888 norðuri við Gjógv. Ungur fór hann til Danmarkar, lærdi har til skraddara, kom seinni heim aftur til Føroya og búði her frá 1924 til 1953, tá hann aftur flutti til Danmarkar, har hann búði til deyðadags 6/3-1978.
Kendur varð hann, tá hann í 1932 gav út bókina »Føroysk bindingarmynstur«; hon kom í øktari útgávu í 1949 og aftur í 1969 í broyttari útgávu - tilsamans er hon prentað í 18.000 eintøkum, eitt upplagstal, ið fellur fáum føroyskum bókum í lut.
Hans Marius var stak søgufróður maður, og frásagnarháttur hansara var egin og hugfangandi. Kendastu søgufrásagnir hansara vórðu í 1977 givnar út undir heitinum »Søgur úr gomlum døgum«.
Úr: Árni Dahl: Bókmentasøga I-III. Fannir. 1980-83.


text:
Fráboðan av arbeiðsvanlukku
Hvat skal fráboðast?
Eitt arbeiðsóhapp / ein arbeiðsvanlukka er sambært arbeiðsumhvørvislóggávuni at skilja sum ein persónskaði, ið er hendur av arbeiði í tænastu fyri ein arbeiðsgevara, um so er, at vanlukkan / óhappið hevur havt við sær óarbeiðsføri í ein ella fleiri dagar umframt skaðadagin.
Slíkar hendingar, umframt allar eitranir skulu fráboðast Arbeiðs- og brunaeftirlitinum sum skjótast og áðrenn 9 dagar eru farnir.
Er talan um álvarsligar vanlukkur og eitranir skal Arbeiðs- og brunaeftirlitiðharumframt hava fráboðan beinanvegin umvegis telefon.
Hvussu skal fráboðast?
Arbeiðsóhapp/ arbeiðsvanlukkur skulu fráboðast umvegis viðkomandi oyðublað frá Arbeiðs- og brunaeftirlitinum: Oyðublað
Oyðublað til fráboðan av arbeiðsskaða er tøkt á vinstra teiginum. Hetta skal sendast til Arbeiðseftirlitið við telduposti á vanlukkur@arb.fo ella við vanligum posti á ‘Arbeiðs- og brunaeftirlitið, Eirargarður 2, 2. hædd, 100 Tórshavn
Hvør skal boða frá?
Arbeiðsgevarin hevur skyldu til at boða frá teimum vanlukkum, sum raka hansara arbeiðsfólk. Rakar vanlukkan onkran, sum ikki arbeiðir í fyritøkuni, eigur viðkomandi sjálvur at syrgja fyri, at boðað verður frá. Eisini tey, sum eiga ella brúka maskinur, hava skyldu at boða frá vanlukkum.
Tilgongdin víðari
Seinast 2 arbeiðsdagar eftir móttøku av skaðafráboðanini verður ein móttøkuváttan send arbeiðsgevaranum, skaðarakta og møguligum starvsfólkavaldum trygdarumboði á arbeiðsplássinum.
Seinast 2 vikur aftaná móttøku av móttøkuváttanini verður eitt skriv sent til omanfyri nevndu partar, um hvørt Arbeiðseftirlitið ger meira við málið ella ikki.
Endurgjald og Føroya Vanlukkutryggingarráð
Arbeiðs- og brunaeftirlitið umsitur ikki lóggávuna um endurgjald í sambandi við avleiðingar av arbeiðsskaða. Føroya Vanlukkutryggingarráð tekur avgerðir í málum viðvíkjandi arbeiðsskaðum, herundir eisini mál um vinnusjúkur vegna arbeiði.
Føroya Vanlukkutryggingarráð finst á C. Pløyensgøta 1, 100 Tórshavn
Teldupostur: fvr@sorinskrivarin.fo
Tlf.: 31 10 03


text:
Sun Studio í Memphis (Myndir: Unn og Birgir Kruse)
Tað var á hesum staði, at ungi lastbilaførarin Elvis Presley broytti søguna, hina tónleikaligu og mentanarligu yvirhøvur. Húsini, sum eru uttarlaga í Memphis, eru mest átøk Strúkijarninum úti á Reyni. Upptøkuhølini Sun, har Elvis vitjaði fyrstu ferð 18. juli 1953, eru í dag søga, sum ferðafólk streyma til úr øllum ættum at uppliva. Tænastustøðið er gott. Ein rúmligur Sun bussur heintar fólk, púra ókeypis, á hotellunum, har tey búgva. Men lat so fara, at á staðnum sjálvum er alt keyp og søla, uttan tað stóra virðið, mest sum kitsch tað heila. Hinvegin er Elvis Presley heilt vist tað navn, sum er mest sjónligt á allari leiðini, vit hava ferðast. Her er enn ein partur í hansara ævisøgu og amerikansku mentanarsøguni.


text:
Javnstøðunevndin fegnast um at kunna geva út hesa fyrstu føroysku sBók við undirvísingartilfari um javnstøðu. Bókin er ætlað til undirvísing í samfelagsfrøði í miðnámi, men kann eisini brúkast til eldru flokkarnar í fólkaskúlanum.
Javnstøðunevndin fær javnan fyrispurningar frá skúlanæmingum, ið skriva uppgávur o.t. um javnstøðu. Nevndin hevur varhugan av, at nógv ungfólk hava áhuga fyri javnstøðuspurningum. Men stórt trot er á dagførdum undirvísingartilfari um javnstøðuspurningar í føroyska gerandisdegnum. Nógv tilfar er til um javnstøðu, men tað er ikki skipað í einum staði. Tað hevur leingi verið eitt ynski hjá Javnstøðunevndini at fáa savnað verandi tilfar saman og at fáa framleitt nýtt og tíðarhóskandi tilfar til nýtslu í skúlum og annars.
Á sumri 2012 heitti Javnstøðunevndin á Kristionnu Winther Poulsen og Hans Paula Strøm um at framleiða tilfar um javnstøðu í breiðum samfelagssamanhangi og skipa tað sum eina frálærubók fyri miðnámsskúlanæmingar. Høvundarnir fingu fríar ræsur at avgera innihald og form, sum Javnstøðunevndin síðani hevur góðkent.
Bókin er skipað í sjey ymisk evni og verður givin út sum ein sBók. Endamálið við bókini er at vísa, hvussu ymisk øki í dagsins samfelag hava ymiska ávirkan á kynini. Bókin bjóðar ongar lidnar loysnir ella niðurstøður; í staðin inniheldur hvør partur fleiri uppskot til kjakevni, sum eru ætlað at geva næmingum íblástur til at hugleiða og skifta orð um ymiskar samfelagsspurningar, ið snúgva seg um kyn og javnstøðu. Fyrimunirnir við at skipa tilfarið í eina sBók eru, at tilfarið kann gerast meira fjølbroytt og livandi, t.d. við filmsbrotum. Haraftrat er tað einfalt at dagføra upplýsingarnar og víðka bókina við fleiri evnum og upplýsingum. Og sBókin er ókeypis at brúka og at taka niður sum pdf.
Javnstøðunevndin hevur fíggjað bókina. Eisini hevur Nám lagt stóra arbeiðsorku í bókina; uttan holla ráðgeving og fyrimyndarliga gott samstarv við Nám hevði bókin ikki verið til. Javnstøðunevndin takkar høvundunum fyri sera væl úr hondum greitt arbeiði og Námi fyri dyggan stuðul.
Tað er okkara vón, at næmingar og lærarar fara at taka væl ímóti bókini og fáa stórt gagn av henni.
Tórshavn, februar 2015
Javnstøðunevndin


text:
Jan Müller
12.06.2017 - 17:01
Hóast mong ár eru
farin, síðani fyrstu oljufeløgini fóru at geva økjunum vestan fyri Írland ans
og einans eitt gassfelt er farið undir framleiðslu, so tykist okkurt benda á,
at oljufeløgini nú aftur venda eyguni móti hesum syðra partinum av
Atlantsmótinum, sum Føroyar annars eisini eru partur av.
Seinasta útbjóðingin í
Írlandi tók mong á bóli, tí eftir at hava verið rýmd úr Írlandi vendu nú fleiri
av teimum stóru oljufeløgunum aftur til Írlands. Feløgini hava fyribils bundið
seg til at gera seismiskar kanningar. Støða verður tikin til at bora brunnar
nakað seinni. Men nú boða so nøkur av feløgunum við Cairn Energy og Total frá,
at tey fara undir at bora ein leitibrunn um fáar vikur. Ma. hevur skotska
oljufelagið Cairn, sum royndi eydnuna í Grønlandi uttan úrslit, sagt frá, at
tað hevur stórar vónir um at finna olju í Írlandi. Eisini stóra franska felagið
Total, sum er sera virkið á einum øðrum parti av Atlantsmótinum, nevniliga
økinum eystan fyri føroyska markið, sær møguleikar í Írlandi og er farið í
samstarv við Cairn í tveimum loyvum vestan fyri Irland. Her er eisini írska
oljufelagið Providence við. Annars eru fleiri av heimsins størstu oljufeløgunum eisini partur av írsku oljuleitingini t.d. ENI, Statoil og ExxonMobil.
“Ireland’s Petroleum
Affairs Division” sigur í tíðindaskrivi, at fýra lønandi gassfund eru gjørd í
Írlandi síðani leiting byrjaði tíðliga í 70-árunum. Eitt av hesum framleiðis. Kortini
eru eingi lønandi oljufund gjørd. Men feløgini síggja stórar strukturar í
undirgrundini, sum geva teimum vónir um, at Írland nú aftur er komið á
oljukortið.
Írskir oljumyndugleikar fegnast um avgerðina hjá Cairn og Total at keypa
seg inn í leitiloyvi í Írlandi. Teir siga, at hetta eru feløg, sum hava drúgvar
royndir at bora á stórum dýpi sum tað vestan fyri Írland. Cairn er annars
rættiliga virkið í Senegal, har tað hevur gjørt oljufund.
Áhugvert verður at síggja, um hesi feløgini fara at vísa nýggjastu
føroysku útbjóðingini ans. Total hevur longu fleiri loyvi og gassframleiðslu
skamt frá føroyska markinum. Cairn hevur áður víst leitiloyvi hjá Faroe
Petreoleum sunnan fyri Føroya ans. Tað varð kortini av ongum og Faroe lat loyvi
innaftur.


text:
Støkk
Fimleikafelagið Støkk varð stovnað 23. november 1966.
Í løtuni eru umleið 600 aktivir limir í Støkk. Umleið 30 vanlig lið og 50 venjarar eru í felagnum. Har afturat eru eisini fleiri úrvalslið innan bæði rútmiskan- og amboðsfimleik.
Støkk hevur virksemið sítt í Bylgjuni í Runavík.
Starvsnevndin hjá Støkk hevur alla ábyrgd av leiðslu felagsins. Í starvsnevndini eru fimm limir: formaður, varaformaður, skrivari, kassameistari, nevndarlimur og tveir tiltakslimir.
Nevndin hjá Støkk:
Helen Gaardbo, formarður
Aimée Jacobsen, næstforkvinna
John Jakobsen, peningarøkil
Lydia Jacobsen, skrivari
Dagbjørt Sólheim, nevndarlimur
Eykalimir:
Pól Esper H. Hansen
Ólavur Thune
Fimleikafelagið Støkk
Postboks 179
FO-600 Saltangará
Støkk tlf: 22 69 59
Teldupostur: stokk@stokk.fo
Heimasíða: www.stokk.fo


text:
Jónas Bloch Danielsen er settur í starv sum leiðari í Mentanarhúsinum. Jónas Bloch er 42 ára gamal og útbúgvin innan Audio engineering and Diploma in Music production.
Jónas Bloch hevur altjóða royndir sum ljóðtøkningur frá bæði, DR, DR2, Tivoli og Mirage Studio í Sydney, Australia. Hann hevur eisini drúgvar royndir sum tourmanageri og ljóðtøkningur hjá bæði útlendskum og føroyskum tónleikarum og hevur royndir frá fleiri túsund konsertum. Hartil hevur Jónas Bloch ment og íverksett Studio Bloch, sum hevur vunnið viðurkenning bæði millum føroyskar og útlenskar tónleikarar.
Fyrsti starvsdagurin hjá Jónasi verður mánadagin 3. apríl og koma fyrstu arbeiðsdagar hansara at verða í einum virknum Mentanarhúsi, har sangleikurin “High School Musical 2” hjá 10. Floksbreytini í løtuni koyrir fyri fult settum húsum. Seinni í apríl verða seinasta “Samrøður um Tónleik”, dansur við danska bólkinum “Touch of Shadows” og ikki minst Bindifestivalurin. Fuglafjarðar kommuna bjóðar Jónasi vælkomnum.


text:
In: Aðrar greinar27 Jun 2007
Eitt av størstu nøvnunum í wrestling, Chris Benoit varð mánadagin funnin deyður í heimi sínum, líkini av soni hansara og konuni vóru somuleiðis funnin í heiminum. Sambært ónevndum keldum í løgregluni hevur Benoit kvalt konuna, Nancy í stovuni fríggjakvøldið, blóð undir líkinum bendur, at hon hevur barst ímóti. 7 ára gamli sonurin Daniel […]
In: Ummæli27 Jun 2007
Kaj hevur gjørt bestu føroysku útgávuna higartil í ár. Eg gevi fløguni 7 av 8 planetum, »Úr Maskinrúminum« er úrslitið av samstarvi millum tveir útisetar, vestmenningin Kaj Klein og havnarmannin Tórodd Poulsen. Saman við einum flokki av donskum topptónleikarum hava teir skapt eitt ótrúliga flott verk, eitt maskinmeistaraverk. Eina trífalda fløgu, tretivu skerðingar ella tilsamans […]
In: Samrøður20 Jun 2007
G!Festivalurin hevur nú avdúkað 20 av teimum 40 nøvnunum, ið luttaka á ársins festivali, hesi fevna víða í stíli, onkur er kendur og onkur er minni kendur, men sambært Jón Tyril fyriskipara, hava allir bólkarnir okkurt at bjóða. G!Festivalurin verður um ein mánað á Gøtusandi. Í vikuni var eitt av stóru høvuðsnøvnunum, Natasha Bedingfield […]
In: Aðrar greinar15 Jun 2007
Victoria Beckham flytir í næstum til USA saman við manninum David, og í hesum sambandi hevur Posh Spice fingið sína egnu klædnalinju, og hvat er meira amerikanskt enn kovboybuksur. Victoria hevur áður lagt navn til sniðgevingina av klæðum fyri merkið Rock and Republic og taskur og smúkkur fyri merkið Samantha Thavasa. Men nú er tað […]
In: Ummæli14 Jun 2007
Við Káta Horninum flytur Teitur heimaftur tónlistarliga, og við sær hevur hann høgt tónlistarligt støði, professionalismu og lívsroyndir og meiningar, men eisini teir trupulleikar, ið standast av at gera eina fløgu á einum máli, ið tú ikki virkar á dagliga. Tey, ið væntaðu, at Káta Hornið hjá Teiti varð eina fløgu við føroyskum popp sangum, […]
In: Samrøður14 Jun 2007
Christian Lamhauge Holst spældi í dystinum móti Skotlandi sín fyrsta landsdyst fyri Føroyar frá byrjan, og var ein av teimum bestu á vøllinum. Hóast Christian hevur búð í Danmark alt sítt lív, so metur hann, at hann er eitt sindur føroyskur og hevur nógv góð minnir úr Gundadali, har hann brúkti nógvar løtur sum barn. […]
In: Hugleiðingar7 Jun 2007
Mikukvøldið var eg ikki til arbeiðis sum tónleikaummælarin eg var á dreymakonsert. Í dag hugleiði eg, um eina konsert, ið eg ikki meti meg føran fyri at ummæla. Mær dámar tungmálm, allar best dámar mær Black Sabbath. Eg eigi allar útgávurnar, og verður hugt burtur frá tí ræðuligu útgávuni Seventh Star (ið heldur ikki […]
Leygarkvøldið fer føroyska Beinta Clothier á pall seinastu ferð í leiklutinum sum Candy í leikinum Kærlighed og menneskerester av kanadiumanninum Brad Fraser. Hetta verður somuleiðis seinasta framførslan hjá Beintu á Skuespillerskolen ved Odense Teater, har Beinta eftir fýra spennandi ár nú hevur lokið prógv sum yrkissjónleikari. Beinta Clothier er ikki heilt heilt óskrivað blað á […]
In: Ummæli5 Jun 2007
Leygarkvøldið gjørdu føroyingar innrás á Christiania, yvir 300 føroyingar komu saman í frístaðnum í Keypmannahavn har føroyskur dansur, føroyskur tónleikur og ein íslendskur trubadurur vóru á skránni. Christiania er eitt óvanliga hugnaligt stað, ein frístaður mitt í Keypmannahavn har pláss er fyri teimum, ið ikki passa inn aðrastaðni, eitt stað har fólk ansar eftir […]
In: Aðrar greinar4 Jun 2007
Hóast almenni miðlapartnarin hjá G!Festivalinum skrivar, at The Prodigy spælir á G!Festivalinum, er avtalan við enska bólkin ikki komin endaliga upp á pláss. Umboðsstovan hjá bólkinum váttar fyri Sosialinum, at samráðingar eru í gongd, men ikki lidnar enn. Heldur ikki G!Festivalurin hevur váttað tíðindini fyri Dimmalætting, sigur Jón Tyril. Hósdagin váttaði umboðsstovan hjá The Prodigy […]
Hetta er heimasíðan hjá Niels Una Dam, her vera ummæli og annar tekstur hjá mær at finna. Hetta er ikki ein tíðindasíða, so dagføringin verður ivaleyst so sum so


text:
í pensionistahúsinum týskvøldið 11. apríl, kl. 20
Ársaðalfundur hjá Sjóvar fornminnafelag verður í pensionistahúsinum 11. apríl kl 20.
Skrá:
1. Val av orðstýrara
2. Framløga av roknskapi.
3. Val av nevndarlimum. 2 limir standa fyri vali.
4. Formansfrágreiðing
5. Ymiskt
Nýggir limir kunnu tekna seg.
(Vit frætta onkuntíð frá fólki, at tey koma ikki til aðalfundin, tí tey eru bangin fyri at verða biðjin at koma í nevndina. Tað gera vit ikki á fundinum. Spurt verður, um onkur bjóðar seg fram, og er ongin, so halda verandi limir fram).


text:
Mynd: Jórun Elisdóttir Vang
Fyri trygdina, er neyðugt at gera ábøtur á lendingina í Mykinesi
politikkur22-02-2017 - 12:59 - Jóanis Nielsen
Fólkaflokkurin hevur lagt uppskot fram, um at játtað 2,5 mill. meira til samferðslumál, sum skal brúkast í Mykinesi.
Fólkaflokkurin sigur í viðmerkingunum:
Fyri trygdina, er neyðugt at gera ábøtur á lendingina í Mykinesi.
Síðan privatir yvirtóku Mykinesleiðina, er ferðafólkatalið vaksið úr 2800 í 2005 til uml.
20.000 í 2016. Eitt ferðslulop, sum bert privat kunnu klára. Men trygdin á lendingini í
Mykinesi má betrast.
Sørvágs Kommuna hevur saman við Landsverki kannað tvær verkætlanir, sum hava stóran
týdning fyri tryggleikan hjá teimum, sum koma í land í oynni.
Onnur neyðug ábót er longdur bryggjukantur, sum eisini gevur 80 kvm av tiltrongdum
standiplássi til ferðafólk. Eisini verður rekkverk og ein kantstokkur fram við keiini.
Hin ábótin er ein bakkaverja. Sørvágs Kommuna hevur fyri stuttum asfalterað Fjørudalsgøtuna,
og eftir stuttari tíð er riva komin í asfaltið. Fóturin niðri á hellini í gjónni gevur seg
undan.
Í umsókn til Henrik Old, landstýrismann, við avritið til Fíggjarnevndina hjá Løgtinginum
hevur Sørvágs kommuna sent prosjekt, har hesar ábøtur kunnu gerast fyri sera sámiligan prís.
Sambært viðløgdu skjølum kann hetta neyðuga arbeiði gerast fyri 2,5 mió. kr.
Sí fylgiskjølini:


text:
Tað gongur væl hjá útróðrarbátunum at fiska
10. Apr 2014 - 15:05
Útróður: Men verri er við fiskaprísunum. Prísurin á toski er farin niður ígjøgnum, tað sum bjargar...
les meir
Fær gamla litin aftur
10. Apr 2014 - 13:35
Onnur tíðindi: Línuskipið Reynsatindur, ið var seldur til eitt felag í Klaksvík fyrr í ár, hevur fingið...
les meir
Atlantsfarið á svartkjaftaveiðu
08. Apr 2014 - 17:37
Fiskiskapur: Ídnaðarskipið Atlantsfarið kom á Havnina fyrr í dag, at bunkra og tá ið tað er...
les meir
Gøtuskipini sigla inn við 7.500 tonsum
08. Apr 2014 - 12:24
Fiskiskapur: Gøtuskipini - Finnur Fríði, Tróndur í Gøtu og Jupiter - sum hava roynt tætt...
les meir
Jens Meinhard nýggjur formaður í Reiðarafelagnum fyri Farmaskip
07. Apr 2014 - 18:18
Onnur tíðindi: Reiðarafelagið fyri Farmaskip hevði hósdagin í farnu viku ársaðalfund. Fyri vali á nevndarfundinum stóðu...
les meir
Akraberg gjørt roktúr í norskum sjógvi
07. Apr 2014 - 09:57
Fiskiskapur: Akraberg fór í nátt at sigla heim við 820 tonsum av skráskornum, meginparturin er góður...
les meir
Nýggja Gitte Henning komin til Skagen
05. Apr 2014 - 13:22
Onnur tíðindi: Nýggja Gitte Henning, ið er heili 86,3 metrar lang og 17,6 metrar breið og somuleiðis...
les meir
Føroyar og Norra gjørt fiskiveiðuavtalu
27. Mar 2014 - 12:31
Fiskiskapur: Føroyar og Norra komu í gjár ásamt um eina sínámillum fiskiveiðuavtalu fyri 2014.Eftir avtaluni kunnu...
les meir
Rókur og Lerkur landaðu í Runavík í gjár
26. Mar 2014 - 22:43
Onnur tíðindi: Rókur og Lerkur landaðu til Faroe Origin í Runavík í gjár. Teir høvdu tilsamans...
les meir
Fiskur hagreiddur og fermdur á rættan hátt
03. Apr 2014 - 11:07
Tey flestu skipini, sum koma av Flemish Cap eru í júst somu støðu sum...
les meir
Líðhamar og Kallanes góðan túr
03. Apr 2014 - 09:41
Útróður: Tað gongur framvegis væl hjá útróðrarbátunum. Í gjár vóru tveir úti hóast harðan streym og...
les meir
Nolsø Shipping skrásett eitt skip aftrat í FAS
02. Apr 2014 - 11:37
Onnur tíðindi: Felagið Sp/f Nolsø Shipping, ið longu eigur 5 skip, ið eru skrásett í FAS, hevur...
les meir
Norskur oljuleki undir føroyskum flaggi
01. Apr 2014 - 11:17
Onnur tíðindi: Eitt av skipunum í FAS-skipanini er ákært fyri oljuleka innanskerðs í Noregi.Norlines-skipið ”Sunnmøre”, ið er...
les meir
Tróndur í Gøtu og Christian í Grótinum landa í Fuglafirði
01. Apr 2014 - 09:11
Landingar: Christian í Grótinum og Tróndur í Gøtu koma á Fuglafjørð við ávikavíst 1.800 og 400...
les meir
Myndir: Springaraflokkur á Kollafirði
31. Mar 2014 - 15:08
Myndasavn: Um gott 13 tíðina í dag kom ein lítil springaraflokkur inn á Kollafjørð, springararnir...
les meir
Upp undir lúkurnar av góðum toski
31. Mar 2014 - 10:02
Landingar: Fiskaklettur landar í morgun 31 tons av toski til NFCS og skiparin letur sera væl...
les meir
Eysturbúgvin og Vesturbúgvin fara nú á gulllaksaveiðu
31. Mar 2014 - 08:46
Fiskiskapur: Partrolararnir Eysturbúgvin og Vesturbúgvin landa til Barðið í Havn í morgun, teir hava tilsamans 220.000...
les meir


text:
Boð frá Svimjisambandinum:
Hey…..
Kalendarafundurin 2008/2009
Minnist til Kalendarafundin nú fríggjadagin og leygardagin, 6 og 7 juni.
Fundurin verður á Hotel Norð, Viðareiði.
Byrja verður Fríggjakvøldið kl. 19:30, og hildið verður so fram leygarmorgunin.
Umleið kl. 13 leygardagin skal ein fullfíggjaður Svimjikalendari 2008/2009 fyriliggja.
Heitt verður á tey ið møta til fundin um at verða á fundinum til hann er liðugur leygardagin.
Nøvnini á teimum ið koma á fundin skullu sendast til pal-zis[kurla]olivant.fo innan kl. 20 mikudagin 4.juni.
Gist verður á hotellinum. Um onkur luttakari til fundin ikki gistir, MÁ hetta viðmerkjast.
Vinarliga
Svimjisamband Føroya
SSF


text:
Orð: Zacharias Zachariassen
Lag: Ira F. Stanphill
1. Eg stundi eftir at lenda har heima,
at kasta akker í Himlinum skjótt.
Har Jesus ger mær ein bústað til reiðar,
áh, skuldi hetta ei sál mína frøtt?
Niðurlag: Eg stundi eftir at lenda har heima,
so troyttan mangan eg kenni meg her.
Men Gud, so leingi, sum tíðin skal vara,
at bíða lær meg, og tolnan meg ger.
2. Eg veit, at vinir og heimurin geva
ei nakra gleði, ið vara kann við.
Men einans Jesus, sum fyri meg doyði,
kann veita lukku og fullkomnan frið.
3. Eg mangan bilsin og undrandi standi
og líti at tí, ið hendir meg her.
Men hvat so hendir, tað søtt er at vita,
at í Guds hondum mín vegur jú er.
4. So lat bert trongdir og sorgir meg níva,
mín tíð á foldum, hon er jú so stutt.
Men allar ævir eg Gudi skal prísa,
tá heim til Himmals mín sál verður flutt.


text:
Orð: Steingrímur Weihe
Lag: Annika Hoydal
1. Burtur á heiði sat huldan og spann,
meðan hon ynskti sær mann.
Niðurlag: Trumm trumm trumm
trumm trumm trumm
trumm trumm tra la lei
trumm trumm trumm tra la lei
2. Oman í bygdina stunandi rann
huldan at finna sær mann.
3. Bóndan á bríkini huldan brátt fann:
“Teg skal eg taka til mann!”
4. Svaraði bóndin: “Nei, so mín sann,
ikki eg festa teg kann.”
5. Kvendið í øðini njelti: “Kom ann!”
syfti og jarðlegði hann.
6. Huldan á bóndanum lættliga vann,
trettandu festi hon hann.


text:
Orð og lag: Simme
Eg gangi og mali, dreivi bert runt,
havi einki at eta, og kaffi er tunt,
rúmið er kvalið, songin er køld,
eg føli meg eina, sjálvt í eini fjøld.
Hví og hví … Hví Hví
Hví Hví og Hví og hví
Í gjár fór eg út at vitja ein vin,
hann kendi meg neyvan og beyð mær ei inn,
so yvir til Strond ein túr gekk eg mær,
sjálvt kettur og høsn runnu undan mær har.
Hví og hví …
Eg rýmdi til hús, men rúmið var kalt,
og hvat var har inni, – eitt bræv – tað var alt.
Tú skrivar: Eg fann mær ein annan vin.
Eg tími einki longur, so nú tørni eg inn.
Hví og hví …


text:
Orð og lag: Jákup Eli Joensen
Eg havi keypt eitt trummusett í dag, og eg haldi, at tað er so flott
tú kanst ætlað, at eg eri glaður fyri tað, tí at eg haldi, at tað ljóðar
so gott
Nanana, hetta er mítt trummusett, kom og royn mítt nýggja brett
eg eigi tað nú sjálvur, tí at eg havi sjálvur keypt tað
Eg eri brekaður, men eg havi eina fitta damu, sum elskar meg
tú kanst ætlað, at hon er ræðuliga fitt, og hon elskar eisini teg
Nanana, hetta er mítt trummusett, kom og royn mítt nýggja brett
eg hopi, at tú hevur prøva tað, bara ikki tú hevur brotið tað
nanana hetta er mítt trummusett, kom og royn mítt nýggja brett
eg hopi, at tú hevur prøva tað, fanin steiki vissi tú hevur brotið tað
Genturnar skríggja, tá ið eg trínið inná gólvið, og tær síggja, at eg
havi einki arr
tær eru forliptar í mær allar fimm, tí at eg eri ein føroyskur
superstar
Nanana, hetta er mítt trummusett, kom og royn mítt nýggja brett
tær vilja hava meg allar fimm, tí at eg eri ein superstar
nanana, hetta er mítt trummusett, kom og royn mítt nýggja brett
tær vilja hava meg allar fimm, tí at eg eri ein føroyskur superstar


text:
Ravnar á ljóðleysum flogi – yrkingar úr uppgongdini
84 síður? * 140 kr * Kápumynd Ludvík Breckmann * Uppseting Janus Kampmann
Sissal Kampmann debuterar við savninum “Ravnar á ljóðleysum flogi – yrkingar úr uppgongdini”. Fyrsta yrkingin í savninum sendir okkum beinleiðis inn í ein heim, har ein ferð móti eini nýggjari byrjan og endin á eini farnari tíð arbeiða framm ímóti hvørjum øðrum í eini ringrás, fyri at enda at røkka saman. Men áðrenn endarnir røkka hvør ørðum, skal søgan um alt tað, ið liggur ímillum sigast.


text:
5.8.08
Filmstubbar úr Hollywood
Birgir í kulum 3D brillum. Handverkið handan kovboykulissir er altíð spennandi at síggja, eins og teknifilmsstjørnurnar altíð eru fittar. Ikki minni fittar, tó nakað hóttandi, eru desperatu húsmøðurnar á Wisteria Lane, sum vit koyrdu á tamp. The Mummy gongur á stúltum og bjóðar inn til óhugnalig upplivilsi, eins og modellskipið hjá Peter Jackson, ið verður drigið í dýpið av myrkum kreftum og drápuligi átufreki hávurin hjá Spielberg, ið skræðir alt í seg. Niðast sæst ein meksikanskur kovboybýur, ið verður raktur av vatnflóð, meðan vit hyggja, og síðani tveir japanskir Golf-bilar, ið hava egna sál og lív í filminum Tokyo Drift (Myndir: Birgir Kruse)
3D filmar fingu aldri fótin fyri seg. Men nú royna tey hjá Universal við eini Terminator framsýning í 3D. Fyri at fáa nakað burturúr hesum showi, mást tú vera í serligum brillum. Stuttligur og kulur gimmick. Og enn stuttligari er at síggja kovboykulissur, hávin hjá Spielberg, ræðufilmin The Mummy, modellskipið hjá Peter Jackson, fittar teknifilmsstjørnur – og allar best ein rundferð eftir allari gøtuni Wisteria Lane, har desperatu húsmøðurnar búgva. Í garðinum hjá Universal kanst tú skoða teg mettan í filmssøgu og filmiskum effektum og frásøgusnildi.
at 8:17 PM
Labels: ferðafrásøgn


text:
Bíbliuútgáva á gerandismáli
Skrivað hevur Føroyska bíbliufelagið 20.03.2017 - 08:19
Fyrsta føroyska Bíbliuútgávan á gerandismáli, kemur út í 2017
Árligi limafundurin hjá Føroyska Bíbliufelagnum verður týskvøldið 21. mars kl. 20 í missiónshúsinum í Miðvági.
Jenny Lydersen byrjar við andakt og síðani er skráin til limafundin sambært viðtøkum felagsins.
Nýliga setti aðalskrivarin Gunnar K Nattestad hevur ársfrágreiðing felagsins. 2016 hevur verið eitt sera hendingaríkt ár, har felagið m.a. var upptikið sum limur í alltjóða bíbliufelagnum UBS og fekk handa nýggju umsetingina av gamla testamenti eftir Hans Jacob Joensen frv. bisp.
Greitt verður eisini frá fíggjarligu gongdini og útgávuætlanini fyri 2017, sum verður søguligt, tí føroyingar fyri fyrstu ferð í meira enn 50 ár, fara at fáa eina nýggja bíbliuútgávu – eitt nýggja testamenti á gerandisføroyskum, kallað Nýggi Sáttmálin. Fleiri aðrar útgávur eru eisini í skjáttuni.
Teir 400 limirnir fáa eisini møguleika at koma við spurningum og viðmerkingum til arbeiði hjá felagnum.
Aftaná, hevur Bergur D. Joensen prestur, fyrilestur við heitinum “Luther og Bíblian”.
Nýggir limir kunna tekna seg á fundinum ella á heimasíðu felagsins: www.biblia.fo
Hjartaliga vælkomin!


text:
Skúlatilboð
Møguleiki er at byrja í fyrireikingarflokki, sum er grundarlag fyri 9. floks undirvísing ella at byrja beinleiðis í 9. flokki.
Vit leggja dent á gott samstarv og gott arbeiðsumhvørvi, har vit virða hvønnannan. Skúlin kann testa fyri orðblindni og veita undirvísing til lesi-,skrivi- og rokniveik.
Fyrireikingarflokkur
Í fyrireikingarflokkinum verður miðað eftir at geva grundleggjandi lesi-, skrivi- og rokniførleikar til næmingar.
Eisini veitir skúlin hjálp at loysa persónligar avbjóðingar, so næmingarnir gerast førir fyri at læra og halda fram í 9. flokki (fráfaringarroynd fólkaskúlans).
9. flokkur
Skúlin bjóðar vanligt 9. floks prógv og fylgir undirvísingarreglunum hjá MMR. Skúlaárið endar við fráfaringarroynd fólkaskúlans í mai og juni.


text:
Nýggjur samleiki – nýtt búmerki
Sum fakfelag er okkara endamál at fáa fiskimenn og sjófólk at standa saman í felagsskapi fyri at bøta um kor teirra og at arbeiða fyri øllum, ið kann vera sjómonnum og fiskivinnu at frama.
Nýggja búmerkið er sett saman av tveimum F´um, sum ímynda fiskin, ið er grundarlagið undir virkseminum á landi og á sjógvi, og sum eru eyðkenni fyri okkara fakfelag.
Nýggja búmerkið er í litum bygt upp um bláa sjógvin og reyða ávaringarlitin um, at vit sum fakfelag altíð hava eitt vakið eygað við sjófólki okkara og viðurskiftum teirra.
Okkara ynski er, at nýggja búmerkið lýsir okkum soleiðis, sum vit síggja okkum – sum eitt hitt elsta fakfelagið í landinum við nýggjari orku og einari leiðslu, sum er vakin, fyrikomandi og á varðhaldi.
Føroya Fiskimannafelag
Endamál felagsins er at fáa fiskimenn og sjófólk at standa saman í felagsskapi til at bøta um kor síni og at starvast fyri øllum, ið kann vera fiskivinnu og sjófólki til frama.
Upplatingartíðir: Mánadag til fríggjadag 8 - 15.
Bryggjubakki 14-17. Telefon 356 000.
E-postur: info@fiskimannafelag.fo
Títt virkna fakfelag


text:
Klassisku barnarímurnar hjá Hans Andria...
Klassisku barnarímurnar hjá Hans Andriasi eru nú seks og hálvfems ára gamlar summar, men enn líka nógv avhildnar.
Sálmar, sum børnum dámar. Nýggj barn...
Sálmar, sum børnum dámar. Nýggj barnasálmabók við sálmum at syngja bæði heima, í kirkju og í sunnud...
Í sangbókini við gyltari permu eru 29 s...
Í sangbókini við gyltari permu eru 29 sangir við nótum og besiffringum, sum Magni Husgaard hevur gjørt. Edward Fuglø hevur sniðgivi&...
Yrkingasavn fyri børn og barnsligar sál...
Yrkingasavn fyri børn og barnsligar sálir.
Sangbók til skúlabrúks, eisini nevnd St...
Sangbók til skúlabrúks, eisini nevnd Starabókin, kom upprunaliga út í 1965. Tað vóru tveir lærarar í Klaksv&iacut...
Skemtilig rím eftir navnaframa og fjølb...
Skemtilig rím eftir navnaframa og fjølbroytta skaldið Alexandur Kristiansen


text:
Í dag 25. mars, bjóða Frískar Kular Røtur til livandi barnarock í Løkshøll. Á serstakari barnakonsert fara frískar kular røtur í aldrinum 7 til 12 ár at syngja, trumma, leika klaver og spæla á saxofon og guitar.
Serligur gestur verður ein púra forstýrað Trøllaommudidd, ið eisini sleppur at royna seg sum tónleikari. Evniríki dansarin, Lukas "Jacksons" Nygaard fer eisini at vísa síni kynstur og ein fremmandur klovnur fer at seta sín dám á tiltakið.
- Hugskotið er at skipa fyri eini hugnaligari konsert, har føroysk børn, sum sjálvandi eisini hava X-faktor, sjálvi sleppa at framføra á palli, sigur Steintór Rasmussen, sum er upphavsmaður til Kular Røtur.
Tiltakið í Løkshøll byrjar klokkan 17 og varar góðan tíma. Atgongumerki á 60 krónur fáast við dyrnar, og allir gestirnir fáa trøllavatn og okkurt frískt afturvið.


text:
Nýhugsan og grøna kósin vunnu SEV virðisløn
Avbyrgda elskipanin í Føroyum er í sjálvum sær ein stór avbjóðing, tá talan er um at fáa so nógva grøna orku til vega sum gjørligt.
Henda sannroynd og grøna kósin hjá SEV, ið hevur til endamáls, at øll elorka á landi skal stava frá varandi orkukeldum í 2030, høvdu við sær, at SEV vann náttúru- og umhvørvisvirðislønina hjá Norðurlandaráðnum 2015, tí málið kann bert røkkast við nýhugsan og menning.
Grøna kósin hjá SEV, vindmyllulundin í Húsahaga við nýggju battarískipanin og nýggjar stýrisskipanir eru ítøkilig dømi um nýhugsan á elorkuøkinum í Føroyum.
Í innslagnum greiðir m.a. Rókur Tummasarson, limur í dómsnevndini hjá Norðurlandaráðnum, frá orsøkini til, at SEV vann norðurlendsku virðislønina.
Aftur


text:
Tíðindi
FM avgerðin útsett
22 Apr 2011
Hondbóltur kvinnur: Neista kvinnurnar hava í dag vunnið á Stjørnuni í Klaksvík, og tí verður triðja og avgerandi finalan leygardagin.Avgerðin um hvør verður FM vinnari í kvinnuhondbólti fellur ikki fyrrenn
Neistin er nógv best
22 Apr 2011
Mansliðið hjá Neistanum hevur verið fullkomiliga einaráðandi í hesum kappingarárinum. Í kvøld fingu neistamenninir gullkrónurnar afturfyri.Eftir ellivu mála sigur í fyrstu finaluni, sum var í Kollafirði, var Neistin stórfavorittur undan
KÍF koppaði oddaliðnum
08 Nov 2009
08 Nov 09 18:44Annan dystin á rað vann KÍF tvey stig. Hesa ferð við at basa Neistanum.Sigurin ber við sær, at KÍF nú er komið ájavnt VÍF, eftir at fyrstu
Stórsigur til Neistan
02 Nov 2009
Stórsigur til Neistan01 Nov 09 21:01H71 fekk ikki fótin fyri seg, tá teir í dag spældu oddadyst móti Neistanum.Frá byrjan var tað nevnliga Neistin, sum setti dagsskránna.Heimaliðið hevði kanska leingi
StÍF aftur á slóðina
02 Nov 2009
StÍF aftur á slóðina01 Nov 09 21:04Við sigri á Kyndli eru strandingar aftur á finalukósini.Talan var annars leingi um ein sera tættan dyst á Skála, men seinastu løtuna undan steðginum


text:
Próvtøkur í Marknagili
Niðanfyri er yvirlit yvir skrivligar próvtøkur, kunning og ymiskar vegleiðingar í sambandi við próvtøkur á Glasi í Marknagili.
Mælt verður til, at tit lesa próvtøkufaldaran gjølla. Umsóknaroyðiblaðið um sjúkrapróvtøku er eisini tøkt niðanfyri.
-
Yvirlit yvir skrivligar próvtøkur
Yvirlit yvir skrivligar próvtøkur er tøkt her.
-
Próvtøkufaldari juni 2017
Les próvtøkufaldaran her.
-
Umsókn um sjúkrapróvtøku
Oyðiblaðið at søkja um sjúkrapróvtøku fæst her.
-
Telduvegleiðing í sambandi við skrivligar próvtøkur á Glasi í Marknagili
Les telduvegleiðingina í sambandi við skrivligar próvtøkur á Glasi í Marknagili her.
-
Vegleiðing til próvtøkuinnlatingarskipanina - les.fh.fo
Les vegleiðingina til próvtøkuinnlatingarskipanina her.
-
Vegleiðing til skrivligu próvtøkurnar í Støddfrøði B og A - Maple
Les vegleiðing til skrivligu próvtøkurnar í Støddfrøði B og A – Maple her.
-
Vegleiðing til skrivligu próvtøkurnar í Virkisbúskapi C B og A - Goyma 'Read Only'
Les vegleiðing til skrivligu próvtøkurnar í Virkisbúskapi C B og A – Goyma ‘Read Only’ her.


text:
Fríggjadagin 15. apríl skal tað sísta ungmannafelagi standa til svars fyri MFS.Seinastu vikurnar hevur MFS-Føroyar práta við tey ymisku ungmannafeløgini, og hevur prátið serliga snú seg um ung og útbúgving. Mong ymisk sjónarmið eru komin fram, og verður tað áhugavert at vita, hvat HUXA hevur at siga um ung og útbúgving og korini rundanum.
Fyri HUXA vera tað Hanus Samró, formaður og Linda Vest Niclasen, skrivari. Prátið verður á seturskafé í hvonn kl 15:30.
Seturskafé er hvønn fríggjadag frá kl 14-17
Lesandi fáa avsláttur á seturskafé
MFS-Føroyar


text:
Fríur vilji, alvitan og Kinatúrar
Eg kann ikki torga heitið “fríur vilji.” Tað er ikki tí at eg haldi, at vit ongan slíkan hava. Tað hevur heldur onki at gera við, at mær ikki dámar, at vit hava ein. Eg veit heilt einfalt ikki, um vit hava ein “frían vilja,” tí eg veit ikki hvat orðið merkir. Jú, sjálvandi veit eg hvat tað er at vilja okkurt og eg veit eisini nøkulunda hvat lýsingarorðið “fríur” er fyri ein stødd. Men tá fólk – ofta trúgvandi – tosa við meg um frían vilja blívir alt til ein vavgreyt og eg fái varhugan av, at persónurin eg tosi við, ikki sjálvur veit hvat hann ella hon tosar um. Eg havi viðhvørt spurt, men um eg onkra hendinga fer eri so heppin at fáa eitt greitt svar (tað hendir sjáldan) so verður tann fríi viljin tó aldrin verandi tann sami til endan av samrøðuni.
Her eru onkur vítt ymisk hugtøk, vit kunnu meina við:
- At hava fleiri valmøguleikar
- At kunna handla uttan tvang frá nøkrum øðrum
- At kunna broyta framtíðina
- At ein kundi havt valt okkurt annað enn ein gjørdi
- At liva uttan atlit til hvat onnur halda
- O.s.fr.
Eg fari ikki at halda fast við, (more…)


text:
May 31, 2013
Frida farin
Vit fylgdu Fridu til gravar í gjár. Ein so praktfullur dagur, tað er sjáldan, at einki lot er í kirkjugarðinum í Havn, men í gjár var stilt. Frida var partur av mínum lívi. Frida búði í Leivsgøtu, har ið eg vaks upp, tey bygdu hús í 1950, og eg varð fødd í 50, sama ár, sum mamma og pápi keyptu hús í Leivsgøtu.
Frida var 95 ár, nú ið hon legði eyguni saman, tað er ikki øllum unt at slíta so høgan aldur. Sum ein av morgunfrúunum, var hon og svam í svimjihylinum heilt til ellisár, hon kavaði av vippuni til hon var 92. Frida var lívlig og prátingarsom og familjukær fram um alt. Hon bjóðaði til døgurða alla tíðina, og børn og barnabørn nutu gott av hennara blíðskapi alt árið í ring.
Tað var vakurt at síggja teir ungu menninar, sum bóru ommu sína tey seinastu fetini her á fold.
Frida var 95 ár, nú ið hon legði eyguni saman, tað er ikki øllum unt at slíta so høgan aldur. Sum ein av morgunfrúunum, var hon og svam í svimjihylinum heilt til ellisár, hon kavaði av vippuni til hon var 92. Frida var lívlig og prátingarsom og familjukær fram um alt. Hon bjóðaði til døgurða alla tíðina, og børn og barnabørn nutu gott av hennara blíðskapi alt árið í ring.
Tað var vakurt at síggja teir ungu menninar, sum bóru ommu sína tey seinastu fetini her á fold.
Skrivað hevur Bergljót av Skarði klokkan 17:16
Subscribe to: Post Comments (Atom)


text:
Orð: Absalon Absalonsen
Lag: Gunrið Simonsen
1. Eg vil Harran og Frelsaran minnast,
honum bera fram lov, prís og tøkk.
Eg í hansara flokki kann finnast,
tí hans markleysa náði meg røkk.
Alla æru, alt prís, allan heiður
fái hann, sum av Himlinum steig,
alla tøkkina eina hann eigur,
hann á krossinum fyri meg leið.
2. Áh, tann signaða vissa og gleði,
tá ið Andi hans kom í mítt bróst.
Fyri trúnni veik myrkursins megi,
og mítt syndtyngda sinn gjørdist ljóst.
Áh, tann fullkomni friður, eg kendi,
áh, tann hvíld, ið har fall á mítt sinn,
tá ið troyttur við krossin eg lendi,
kom sum bátur um brimgarðin inn.
3. Nú ið árini mong eru liðin,
kann við gleði eg vitna tað her.
Einki órógva kann henda friðin,
sum á blóðið trygt grundaður er.
Sjálvt um ódnir um lívsfarið bróta,
tá ið havið er uppøst og vilt,
skal eg óskaddur omaná flóta,
tí í hjartanum inni er stilt.
4. Best av øllum so gott er at vita,
at nú ber meg hin meinslaða hond.
Tá mín sál skal í dýrdina flyta,
fána burtur øll deyðskuggans lond,
tá eg skoði Jerúsalem nýggja –
lendi tryggur í Himmalsins havn –
skal eg Jesus á strondini síggja.
Æra veri hans heilaga navn.


text:
Trúgva bert gudloysingar uppá trúarfrælsi?
Jesu fjallaprætika er allarhelst tað mest ábyrgdarleysa og forskrúðaða møsnið, nakrantíð fest á pappír.
Um tær ikki dámar tað, eg júst segði, eru ráð fyri tí. Eg mæli tær heilt einfalt til at melda meg til løgregluna. Avleiðingin kann í ringasta føri vera 4 mánaðar fongsulsrevsing.
Í § 140 av revsilógini stendur skrivað:
Den, der offentlig driver spot med eller forhåner noget her i landet lovligt bestående religionssamfunds troslærdomme eller gudsdyrkelse, straffes med bøde eller fængsel indtil 4 måneder.
Eg skilji væl, at fólk gerðast ill um tað, eg segði. Eg skilji eisini um tey eru rúkandi ósamd og skelda meg út. Tað, eg tó aldrin kann skilja ella góðtaka, er at nakar kundið funnið uppá at forbjóða ósemju.
Rætturin til eitt opið og erligt samskifti um eitthvørt evni er ikki einans gróðrarlíkindi skynsemis og lærdómsins; tað er ein fortreyt fyri fólkaræði – eitt alneyðugt og sjálvsagt krav!
Sáttmalin um altjóða mannarættindi, §18, er eisini greiður í máli:
Enhver har ret til tanke-, samvittigheds- og religionsfrihed; denne ret omfatter frihed til at skifte religion eller tro og frihed til enten alene eller i fællesskab med andre, offentligt eller privat, at give udtryk for sin religion eller tro gennem undervisning, udøvelse, gudsdyrkelse og overholdelse af religiøse forskrifter.
Og víðari í §19:
Enhver har ret til menings- og ytringsfrihed; denne ret omfatter frihed til at hævde sin opfattelse uden indblanding og til at søge, modtage og meddele oplysning og tanker ved et hvilket som helst meddelelsesmiddel og uanset landegrænser.
Tá eg læs í Leeds, skeldaðist eg við ein, um busslýsingarnar hjá British Humanist Association, ið søgdu “Guð er allarhelst ikki til.” Hetta helt viðkomandi vera ein óforskammað og virðingarleys atsókn mótvegis trúgvandi. Tað skuldi forbjóðast! Tó hevði hann als onki ímóti aftursvarinum hjá The Christian Party “Guð er heilt sikkurt til!” Kenslurnar hjá trúgvandi eru eyðsæð meir virðismiklar enn kenslurnar hjá ótrúgvandi.
Ilt er at síggja, hvussu ein skal kunna greiða erligt frá sínum egnu átrúnaðarligu meiningum uttan at harvið “háða” øll, ið trúgva øðrvísi. Jødar síggja trýeindina sum blasfemi. Muslimar halda tað vera blasfemiskt at tekna Muhammed. Katólska kirkjan segði ringrás jarðarinna um sólina vera blasfemiska. Kunnu trúgvandi semjast um nakað yvirhøvur? Jú, trúgvandi kunnu semjast um at vit gudloysingar eru blasfemiskir einans við at vera til.
Vit gudloysingar skulu bara halda kjaft.
Tí vit liva hóast alt ikki í einum frælsum fólkaræði.
Vit liva í Føroyum.
Vegna Gudloysi,
Heini Reinert, skrivari


text:
Eggjarnar
Eggjarnar (Skúvanes), sum eisini hoyrir til Vágsbjørg, er sera eyðkent forberg, um 200 m høgt, sunnanvert við Vágseið vestanfyri Vág í Suðuroynni. Tað er ofta at síggja avmyndað á natúrmyndum ella brúkt sum motiv í listarverkum. Vegur er niðan til Eggjarnar, hann byrjar í Vági og eitur Eggjarvegur, tað er síðugøta til Líðarveg á sunnaru síðu av Vágsfirði. Vegurin støðgar bert umleið 25 metrar frá eggini, bergið er steyrrætt niður í Atlantshavið. Útsýnið er einastandandi av Eggjunum. Øll vestursíðan av sunnaru helvt av oynni sæst. Móti suðuri sæst Beinisvørð, sum er hægsa forberg í Suðuroynni og næsthægsta forberg í Føroyum.
Loranstøðin á Eggjunum[rætta | rætta wikitekst]
Undir seinna heimsbardaga bygdu amerikanarar eina loranstøð á Skúvanesi og reistu 4 høgar meistrar har uppi; fyrsta signalið fór í luftina 15. okt 1943. Støðin, ið var peilistøð og hevði til uppgávu at leiðbeina skip og flogfør, varð drivin av bretum, ið høvdu Føroyar hersettar undir krígnum, men hon helt fram at virka aftan á kríggið eisini. Tá ið bretar tóku seg aftur í 1946, yvirtóku danir hana. Hon var í brúki til desember 1977.
Myndir[rætta | rætta wikitekst]
-
Útsýni av Eggjunum móti Vágeiði, Vágsbygd og Gjógvaráfjalli
-
Útsýni av Eggjunum móti Beinisvørð
-
-
-


text:
Hjartasuff og illsinnisgleps ... til øsing og upplýsing ... um búskap og búskaparfrøði ... og um hvussu politikkur, miðlar og lobbyisma grugga alt.
lørdag den 3. maj 2014
Ránsmannating
Ein tjóvur, ein korruptur politikari, og ein advokat og ein revisor, sum allir eru til fals fyri vinnulig seráhugamál skulu diskutera samfelagsmál, eg meini tað.
Lokalfelagið hjá Fólkafl í Havn skipar fyri almennum fundi um, hvussu kraddingin kann sleppa at halda fram og ránið frá Føroya fólki kann kamuflerast uppá ein nýggjan máta.
Og so siga teir, at øll eru vælkomin. Ironiin er fullkomin.


text:
Jólaskipið vitjar Gomul Jól í Heiðunum í kvøld 18/12 kl. 18.00
Vit hava fingið boð frá jolamonnunum umborð á Jólaskipinum, at teir hava sett fartin upp og koma í kvøld kl 18.00, ístaðin fyri leygardagin. Teir gleða seg ótrúliga nógv at síggja øll børnini og vóna at øll hava latið tekning inn til Kunningarstovuna í Runavík, sum Jólamennirnir fara at avdúka vinnarnir av, tá teir koma.
Tekningikappingin er í trimum bólkum: undir skúlaaldri, 7-9 ár og 10-12 ár. Ein vinnari verður kosin í hvørjum aldursbólki og fær vinnarin 250,- í gávukortið frá handilsmiðdeplinum í Runavík.
Jólamenninir fara at syngja saman við børnunum, og nissugenturnar fara at dansa onkran nissudans. Og tey hava sjálvandi okkurt gott við til børnini.


text:
Orð: William O. Cushing
Lag: Robert Lowry
Týtt: Victor Danielsen
1. Niður í dalin, Jesus, fari eg við tær!
Blómurnar har vaksa, keldan frísk rennur har;
fegin vil eg fylgja, har tú fert, mín Frelsari,
líða her og virka fyri krúnuni.
Niðurlag: Fylgi, fylgi, Jesus, tær eg fylgi,
hvar sum helst, nær sum helst eg vil fylgja tær!
Fylgi, fylgi, Jesus, tær eg fylgi,
hvar sum helst tú leiðir, vil eg fylgja tær!
2. Niður í dalin við tær, Jesus, fari eg!
Um so stormur súsar, einki ilt sakar meg;
ei eg óttist, eri eg bert leiddur fram av tær,
ei eg missi mótið, um bert tú ert nær.
3. Niður í dalin ella upp á fjallið hátt,
gongur tú bert undan, Harri, so er alt gott!
Trygt og væl tú føra kanst meg eftir lívsins leið,
so eg glaður ganga kann og stúra ei.


text:
Unglingalandsliðið í badminton hevur verið til Yones Junior Cup
ítróttur18-04-2017 - 14:24 - Jóanis Nielsen
Tíðindaskriv - Unglingalandsliðið í badminton til Yonex Junior Cup
Í døgunum 14. - 16. apríl var unglingalandsliðið í badminton í Týsklandi, Berlin og tóku lut í kappingini Junior Yonex Cup.
Í ferðalagnum vóru 16 badmintonleikarir í aldursbólkunum U13 til U22.
Hetta er fyrstu ferð, at Føroyar luttóku í hesi kappingini, so øll vóru sera spent at vita, hvussu fór at gangast okkara ungu leikarum. Við í kappingini vóru leikarir úr fleiri londum í Evropa.
Kappingin var yvir tríggjar dagar, har ein grein varð leikt hvønn dagin. Støðið á kappingin var sera høgt, so okkara leikarir vistu, at tað vórðu harðir dystir, sum tey skuldu spæla næstu dagarnar.
Byrjað varð við blandaðum tvímansleiki. Sum dagurin leið, og innleiðandi dystirnir vóru spældir vísti tað seg, at fleiri høvdu spælt seg víðari. Ari Nandi/Lena Maria Joensen og Rúni Øster/Miriam í Grótinum U15 og Ari M. Jacobsen/Sissal Thomsen U17 spældu seg víðari, men taptu tíverri kvartfinaluna.
Gunnva Jacobsen U19, sum spældi við einum frá Lyngby kom í hálvfinaluna, sum tey tíverri taptu - og endaði sostatt á einum flottum 4. plássi.
Allir leikararnir spældu sera góðar dystir og vístu gott spæl.
Dagin eftir var einmansleikur á skránni. Dagurin byrjaði tíðliga fyri U15 dreingir, og út á dagin vóru øll í gongd. Aftur hendan dagin, so vístu leikararnir, at tey ikki standa nógv aftanfyri badmintonleikararnar í Evropa. Adhya Nandi U13, Ari Nandi og Rúni Øster U15, Mona Rasmusdóttir og Ari M. Jacobsen U17, Kristina Eriksen og Rannvá Djurhuss Carlsson U19/22 og Magnus Dal-Christiansen U22 kláraðu øll at spæla seg víðari úr bólkaspælinum. Adhya, Mona og Rannvá kláraðu at spæla seg í hálvfinalurnar, sum skuldu spælast á seinasta degnum fyri kappingina.
Á triðja og síðsta degnum av kappingini vóru hálvfinalur og finalur í einamansleiki á skránni, umframt tvímanleikur.
Byrjað varð við einmansleiki har Føroyar høvdu tríggjar leikarar við. Adhya Nandi U13 byrjaði. Hon spældi ímóti einum leikara frá Tjekkia. Adhya kom væl frá byrjan og vann fyrsta settið. Tíverri tapti hon næsta settið sera tætt 21-19, so nú skuldi alt avgerast í einum triðja setti. Tíverri hevði tjekkiska genta yvirvág og vann tað settið og harvið dystin. Adhya skuldi tí spæla um bronsuna, og tann dystin vann hon.
Síðani var tað Mona Rasmusdóttir U17, sum skuldi royna seg. Hon skuldi spæla ímóti einari gentu úr Danmark. Tíverri tapti Mona dystin 2-0, og skuldi spæla um triðja plássið. Mona fekk eitt flott 4. pláss til kappingina í einamsleiki.
So var tað Rannvá Djurhuus Carlsson U22, sum skuldi spæla hálvfinaluna. Hon spældi ímóti einari gentu úr Týsklandi. Rannvá byrjaði best og vann fyrsta settið 21-18. Í øðrum setti setti Rannvá meira ferð á og vann settið 21-13 og skuldi spæla finalu seinni :-)
Í finaluni møtti Rannvá aftur einari gentu úr Týsklandi.
Fyrsta settið í finaluni var sera tætt. Tær skiftust um at vinna bóltarnar. Tað eydnaðist tó Rannvu at vinna settið 26-24. Í øðrum setti varð ferð sett á, og vann Rannvá settið heili 21-13 og harvið dystin og GULLIÐ. Frøðin var stór á stóra bólkinum, sum var við.
Í tvímansleiki var kappingin sera hørð. Tað var her, at okkara leikarir fingu størstu mótstøðuna, men øll spældu sítt allarbesta hendan dagin. Tað eydnaðist tó ikki øllum at spæla seg víðari úr bólkaspælinum. Adhya Nandi og Bjarnhild í Buð Justinussen U13, Ari M. Jacobsen og Àrant á Mýrini i U17, og Magnus Dal-Christiansen U22, sum spældi saman við einum týskara spældu seg øll víðari.
Adhya og Bjarnhild komu í hálvfinaluna, sum tær tíverri taptu, og skuldu tí spæla um triðjaplássið. Og tann dystin vunnu tær og harvið bronsuna.
Kappingin var av á hesum sinni, men føroysku leikararnir fóru ikki tómhentir heimaftur. Umframt trý flott heiðursmerki, so høvdu tey skjáttuna fulla av upplivingum og nýggjum royndum. Hetta var ein sera hørð kapping, har tey spældu í bestu rekkjuni, í einari stórari og tættpakkaðari høll við 16 banum. Øll gjørdu teirra allarbesta, og kunnu tey vera sera vælnøgd við tað.
Erik Engelbrecht Thomsen, formaður í Badmintonsambandi Føroya, sum var við á túrinum sum hjálparvenjari, er sera væl nøgdur við, at ein breiður hópur av bæði ungum og eldri ungdómsleikarum, fyri fyrstu ferð, hava verið við til Yonex Junior Cup.
"Í Berlin var tað so sanniliga ikki nakar dystur, sum var lættur, tí okkara leikarir altíð spældu ímóti teimum bestu leikarunum úr ávíkavist Týskalandi, Danmark, Tjekkia, Póllandi og Slovakia. Fleiri av hesum leikarum vóru eisini á unglingalandsliðnum. At fleiri av okkara leikarum vunnu dystir ímóti teimum, ásannar enn einaferð, at støðið á okkara leikarum er í støðugari framgongd", sigur Erik Engelbrecht Thomsen.
Tey, sum umboðaðu Føroyar:
U13
Adhya Nandi, HBF
Bjarnhild í Buð Justinussen, KBF
U15
Lena Maria Joensen, KBF
Miriam í Grótinum, HBF
Ari Nandi, HBF
Rúni Øster, HBF
U17
Sissal Thomsen, HBF
Mona Rasmusdóttir, ÍF
Ari M. Jacobsen, KBF
Árant á Mýrini, MBF
Jónas Djurhuus, HBF
U19
Gunnva Jacobsen, HBF
Kristina Eriksen, HBF
U22
Sólfríð Hjørleifsdóttir, VÍF
Rannvá Djurhuss Carlsson, HBF
Magnus Dal-Christiansen, HBF
Høvuðsstuðul hjá Badmintonsambandi Føroya er Betri, og klædnastuðul er Yonex.


text:
Mánadag-hósdag kl. 9-21
Fríggjadag kl. 9-18
Leygardag kl. 10-16
Sunnudag kl. 14-17
Telefon 302030
svarar frá kl. 10
Listaframsýningin Incognito við Aggi Ásgeirsdóttir verður frá 12. juli til hálvan august. Hetta er ein søluframsýning.
Íalt eru 14 myndir, sum allar eru gjørdar í 2017, og eru tær mixed media, akryl og decoupageteknikkur.
Aggi sigur um myndirnar: "Orð hava altíð givið mær íblástur til at gera myndir. Incognito, heitið eg havi valt til hesar myndirnar, vísir til tað ókenda og ónevnda, har okkurt óvæntað verður avdúkað og kemur til sjóndar, meðan okkurt annað framvegis fjalir seg sum loynidómur, ið vit aldrin verða tilvitað um.
At samskifta við orðum og myndum á alnótini kenna vit í gerandisdegnum, at koma fram á kendan sum ókendan tekst, leita, lesa og kanna, síggja samanhang og tilknýti millum fortíð, nútíð, peikandi móti framtíðini.
Hetta hugtekur meg nógv. Tí eri eg eisini glað fyri at sýna fram hesar myndir á Býarbókasavninum, ið fyri meg er eitt mekka fyri orð og vitan".
Nú riggar filmstriben.dk aftur í Chrome, Firefox, Edge og Safari.
Tað ber eisini til at nýta Chromecast at senda filmin frá pc, android ella mac til sjónvarpsskíggjan.
Hevur tú iOS-appina til Filmstriben, skal hon dagførast.
Les meira á filmstriben.dk
Mikudagin tann 19. juli klokkan 16 skipar Býarbókasavnið fyri upplestri og samrøðu. Tey, sum fara at lesa upp, eru: Anna Malan Jógvansdóttir, Rúni Weihe og Oddfríður Marni Rasmussen. Tey trý hava gingið á Rithøvundaskúlanum í Keypmannahavn. Hetta er fyrstu ferð, at tey trý lesa upp saman.
Fyrst fer Oddfríður at hava eina samrøðu við Annu Maluna og Rúna um at ganga á rithøvundaskúla. Síðani verður upplestur.
Anna Malan Jógvansdóttir hevur gingið eitt ár á Rithøvundaskúlanum, og hevur hon eitt ár eftir. Anna Malan hevur givið út eitt yrkingasavn, Undirfloyma, sum hon myndprýddi sjálv.
Rúni Weihe hevur eisini gingið eitt ár á Rithøvundaskúlanum. Hann hevur givið út skaldsøguna Mursejler.
Oddfríður M. Rasmussen gekk á Rithøvundaskúlanum frá 1998 til 2000. Hann hevur givið út 16 bøkur, 13 teirra eru yrkingasøvn.
Skalt tú burtur eitt tíðarskeið í summar, ber til at skráseta hetta í lánaravangamynd tíni, so tú ikki fært boð um bílagdar bøkur, meðan tú ert burtur.
Samstundis varðveitir tú pláss títt í bíðirøðini, so tú fært bókina stutt eftir, at skrásetta tíðarskeiðið endar.
Poonam Jóanesarson er í starvsvenjing hjá okkum í løtuni. Poonam er 20 ár og býr í Havn. Hon elskar at lesa, og í dag hevur hon funnið tríggjar skaldsøgur, sum hon skal læna heim við. Allar tríggjar eru filmatiseraðar, og Poonam hevur sæð filmarnar.
Helen Fielding: Bridget Jones' baby
Kathryn Stockett: Niceville
Susan Hill: Kvinden i sort
Poonam hevur verið runt í øllum deildum á bókasavninum og lært, hvørjum vit arbeiða við, tað er alt frá skráseting til klárgering av bókum.
Vit eru sera fegin um at hava Poonam her hjá okkum.
Í summar kunnu lesandi aftur nýta lestrarhølið á ovastu hædd á bókasavninum. Í lestrarhølinum kunnu lesandi sita í friði og náðum og arbeiða við uppgávum og lestri annars.
Hetta er eitt tilboð til teirra, ið eitt nú eru heima í summarfrí og hava tørv á einum friðarligum staði at lesa og arbeiða.
Øll lesandi eru vælkomin at nýta hølið.
Lestrarhølið er opið frá 26. juni til 20. august 2017, somu tíðir sum Býarbókasavnið.
Við umhvørvinum í huga vil Býarbókasavnið eisini vera við til at tálma nýtsluni av plasti.
Bókasavnið er í eini tilgongd, har vit so við og við fara burtur frá at nýta plastposar.
Høvi er tí at keypa taskur, sum kunnu brúkast aftur og aftur.
Teir gomlu plastposarnir fáast enn, tó taka vit eitt lítið gjald fyri teir. Okkara brúkarar fylgja væl við i kjakinum um nýtsluna av plasti og fáa hervið fleiri valmøguleikar.
Vónandi fara fólk at taka væl undir við hesum tiltaki.
Týskvøldið 13. juni kl. 1930-2130 hittast vit á Býarbókasavninum til Sambinding, sum er eitt hugnakvøld, har 'innfødd' og tilflytarar hittast til prát og hugnaliga samveru.
Hetta er seinasta ferðin áðrenn summarsteðgin.
Nýtt: Beint áðrenn Sambinding, kl. 1915, er eitt korter við undirvísing í føroyskum á byrjanarstigi.
Songkvinnan Elinborg kemur at syngja og spæla nøkur løg, og Athaya Slættalíð sigur okkum eitt sindur um seg sjálva.
Vit síggjast týskvøldið til Sambinding í Havn.
(Press the British flag in top right corner for English version)
Selma 4 ár. Rætta svarið var: 7.
Silja 9 ár. Rætta svarið var: Pettson.
Døgg 12 ár. Rætta svarið var: Meðan vit vaska gularøturnar hugsi eg um Kaninus.
Annað týskvøld í mánaðinum
kl. 1930–2130
14. februar
14. mars
11. apríl
9. mai
13. juni
Nýtt! Kom kl. 1915 og
lær okkurt føroyskt
á byrjanarstøði
Øll eru vælkomin!
Niels Finsens gøtu 7 - 100 Tórshavn - Tel 302030 - bbs@bbs.fo